Nola prestatu ordenagailua seme-alabek arriskurik gabe nabigatzeko | Euskaltel Blog\nKezkatzen al zaitu non eta nola nabigatzen duten zure seme-alabek? Ez duzu nahi eduki bortitzik edo helduentzakorik ikus dezaten? Euskaltelen telebistan gurasoen kontrola nola aktibatu behar duzun azaldu ondoren, ordenagailuan ere gauza bera nola egin erakutsiko dizugu, zure familia Interneteko zer webgunetan ibiltzen den ikus dezazun. Google Chromen, Windows 10en eta Macen gurasoen kontrola aktibatzen lagunduko dizugu.\nGurasoen kontrol-sistema propioa, eta doakoa, du Chromek. Hau guztia egin dezakezu kontrol hori erabiliz: orrialde desegokiak blokeatu, seme-alabek aplikazioak eta hedapenak instalatzea eragotzi, eta bilaketa segurua aktibatu, bilaketaren emaitzen artean eduki pornografikorik edo indarkeriazkorik ager ez dadin.\nAukera horietara sartzeko, erabiltzaile bat sortu behar diezu seme-alabei, urrats hauek eginez. Zail samarra dirudi, baina minutu batzuk bakarrik behar dituzu erabiltzailea sortzeko: ondoren, nabigazioa ikuskatzeko bi era hauek dituzu:\nSeme-alabek erabiltzea nahi duzun orriak hautatzea. Hartara, aldez aurretik onartutako lekuetara bakarrik sartuko dira.\nBlokeatzea kezkagarriak iruditzen zaizkizun zenbait webgune.\nHorrez gain, beste nabigatzaile batzuetan ere aktiba dezakezu gurasoen kontrola, adibidez, Firefoxen.\nMicrosoften sistema eragileak ere badu gurasoen kontrola erabiltzeko aukera. Kontrol hori erabilita, zure seme-alabak ez dira webgune desegokietara sartuko, eta bilatzaileren bat erabiltzen badute, ez zaizkie helduentzako edukiak azalduko.\nAutomatikoki blokeatzen diren orrietara ez ezik, beste batzuetara ere murritz dezakezu sarbidea; zuk nahi duzunetara, alegia. Horrez gain, beste aukera hau ere eskaintzen dizu Windowsek: mugatu egin dezakezu zure seme-alabek pantailaren aurrean ematen duten denbora: gailuak erabiltzeko ordutegi jakin bat ezar diezaiekezu, bai egunean zenbat denboraz erabil ditzaketen aukeratu ere. Asteko egunaren arabera ere konfigura ditzakezu ordutegiak, nahi izanez gero. Aski duzu, horretarako, pauso hauek ematea.\nInterneteko erabateko babesa\nGurasoen kontrol-sistema aurreratuagoren bat behar baduzu eta segurtasun-maila are handiagoa jarri nahi baduzu zure ordenagailuan, Interneteko erabateko zerbitzua erabil dezakezu. Zerbitzu horri esker, seme-alabak zer webgunetara sartzen diren jakingo duzu, edo sarbidea murriztu desegokiak iruditzen zaizkizunetara, eta sareko mehatxu guztietatik babestuta edukiko duzu zure gailua: hacker, birus, spam eta malwareetatik, Gainera, zure ordenagailuarekin bisitatu diren gune guztien txosten xehea ere deskargatu ahal izango duzu.\nAppleren sistema eragilea erabiliz ere murritz dezakezu helduentzako webguneetarako sarbidea —automatikoki eragotziko zaie zure seme-alabei horietara sartzea—, eta pantailaren aurrean ematen duten denbora ere mugatu dezakezu. Besteak beste, asteko egunaren arabera erabaki dezakezu gehieneko ordu-kopurua, eta zer ordutara arte erabil dezaketen ordenagailua. Interesgarria, ezta? Aktibatzeko, egin urrats hauek.\nIzugarri gustatzen zaizkie bideoak etxeko txikiei. Seguru zure seme-alabek era primeran pasatzen dutela Youtuben eduki batetik bestera aldatuz. Hona gure gomendioa: instala iezaiezu Youtube Kids. Txikientzat egokiak diren bideoak bakarrik onartzen ditu aplikazio horrek.\nInterneten nabigatzen ari direla neska-mutikoak babesteko beste sistemaren baten berririk ba al duzu? Azal iezaguzu iruzkin baten bidez; seguru oso baliagarria zaiela beste guraso batzuei 😉


Berche - Wikipedia, entziklopedia askea.\nJean-Luc PETIOT (2014-2020)\n47° 28′ 21″ N, 6° 44′ 30″ E / 47.4725°N,6.7416666666667°E / 47.4725; 6.7416666666667Koordenatuak: 47° 28′ 21″ N, 6° 44′ 30″ E / 47.4725°N,6.7416666666667°E / 47.4725; 6.7416666666667\nVoujeaucourt eta Bavans\nBerche Frantziako udalerria da, Doubs departamenduan dagoena, Franche-Comté eskualdean. 2013an 477 biztanle zituen.\n2007an Berche udalerrian erroldatutako biztanleak 432 ziren. Familiak 174 ziren, horien artean 30 pertsona bakarrekoak ziren (11 bakarrik bizi ziren gizonak eta 19 bakarrik bizi ziren emakumeak), 68 seme-alabarik gabeko familiak ziren, 68 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 177 etxebizitza zeuden, 172 familiaren etxebizitza nagusia ziren, 2 bigarren erresidentzia ziren eta 4 hutsik zeuden. 166 etxeak ziren eta 11 apartamentuak ziren. 172 etxebizitza nagusietatik 159 bere jabearen bizilekua ziren, 11 alokairuan okupaturik zeuden eta 2 doan lagata zeuden; 4 etxek bi gela zituzten, 5 etxek hiru zituzten, 37 etxek lau zituzten eta 127 etxek bost zituzten. 152 etxek euren parking plaza propioa zuten azpian. 76 etxetan ibilgailu bat zegoen eta 90 etxetan bat baino gehiago zituzten.\nBerche udalerriko biztanleria-piramidea 2009an .\n2007an lan egiteko adina zuten pertsonak 278 ziren, horien artean 198 aktiboak ziren eta 80 inaktiboak ziren. 198 pertsona aktiboetatik 187 lanean zeuden (100 gizon eta 87 emakume) eta 12 langabezian zeuden (5 gizon eta 7 emakume). 80 pertsona inaktiboetatik 50 erretiraturik zeuden, 16 ikasten zeuden eta 14 "bestelako inaktibo" gisa sailkaturik zeuden.\n2009an Berche udalerrian 180 unitate fiskal zeuden, 459 pertsonek osaturik. Pertsona bakoitzeko diru-sarrera fiskalaren mediana urteko 20.804 euro zen. \n2007an zeuden 9 komertzioetatik, 1 erauzte enpresa zen, 3 bestelako produktu industrialen fabrikazioko enpresak ziren, 2 eraikuntza enpresak ziren, 2 ibilgailuen saltze eta konpontze enpresak ziren eta 1 zerbitzu enpresa zen.\nBNF: 15252280r (data)\nOrriaren azken aldaketa: 26 abendua 2019, 13:10.


KULTURBUS ABIAN DA IRUDI BERRIA DUELA!\nHasiera>Albisteak>Albiste fitxategia>KULTURBUS ABIAN DA IRUDI BERRIA DUELA!\nEkainaren 2tik, ostirala, Kulturbus berriz ere Iruñeko zein Iruñerriko kaleetan barna ibiliko da gu kulturara hurbiltzeko eta aldi berean garraio iraunkorra sustatzeko.\nErrotulazio berria du, aurreko edizioetakoa baino deigarriagoa, eta ekimena sustatzen duten 4 kultura-guneek antolatutako jardueren berri emanen du. Hauek dira kultura-guneok: Gayarre Antzokia, Baluarte Auditorioa, Nafarroako Unibertsitatearen Museoa (MUN) eta Barañain Auditorioa.\nEtapa berri honetan, Kulturbus 18. linearen ibilbidetik joanen da, Sarrigurenetik Zizurreraino, Iruñeko erdigunetik pasatuz.\nTrokolo Teatroko artistek bi pertsonaia sortu dituzte, “Dora la acomodadora” eta “Aitor el pintor”, zeinak Kulturbuseko bidaiarien joan-etorriak girotuko baitituzte beren umorez 18. linea horretan.\nHorrela, ekainaren 2an –ostirala–, 12:00etan, Vianako printzeko geralekuan igoko dira Kulturbusera, Sarrigurenerako norabidean, eta arte-emanaldiak eskainiko dituzte bidaiariekiko interakzioan. Gainera, Dora eta Aitor lagunek gonbidapenak emanen dituzte Kulturbusean, aipatutako kultura-gune horietan programatutako ikuskizunetara joateko.\nEkainaren 2tik, ostirala, urtea bukatu bitarte, aldian behingo arte-emanaldiak egonen dira, 4 kultura-guneetan programatutako konpainiek eta artistek eskainiak.\nGainera, aldizka, Trokolo Teatro konpainia lokaleko artistek beren umorea eskainiko diete Kulturbuseko bidaiariei. Eta gonbidapenak emanen dizkiete, 4 kultura-guneetan programatutako ikuskizunak ikusteko, Kulturaren Busean egindako jolas, galdera edo lehiaketetan parte hartzen duten bidaiariei.\nNafarroako Fundazioen ekimen bat da.\nKulturbus Nafarroako Fundazioen ekimen bat da, eta horretan, aipatutako 4 eszena-guneez gainera, honako hauek ere parte hartzen dute: Iruñeko Udalak, Iruñerriko Mankomunitateak eta TCC (Transports Ciutat Comtal) enpresak – azken horrek busaren errotulazioa hartzen du bere gain, eta bere laguntza ezinbestekoa da proiektua gauzatzeko–.\nGainera, Nafarroako Kutxa Fundazioak ere laguntzen dio Kulturbusi, 2015ean Kulturaren Busaren lehen edizioaz geroztik gertatu den bezalaxe.\nEtapa berri honetan –Kulturbusen hirugarren edizioa– ongietorria ematen diogu Nafarroako Unibertsitatearen Museoari –MUN–, Uharte Arte Garaikideko Zentroaren lekukoa hartu baitu –horrek aurreko bi edizioetan hartu zuen parte–.\nKulturbus proiektuaren koordinazioa Quiero Teatro eta Karekin Kultura entitateen esku dago; kultura-kudeaketan aritzen diren enpresak dira, eta entitate antolatzaileen, artisten eta ikusleen arteko koordinazioaz arduratzen dira.\nKulturbus proiektua 2015ean sortu zen, honako helburu hauekin: interes handiagoa piztea arte eta kulturaren alde, sustatzea herritarren eta Kultura Zentroen arteko harremanak, eta, aldi berean, sustatzea mugikortasun kolektiboa eta jasangarria Iruñerrian.\nIaz, Kulturbusen 66 gonbidapen oparitu ziren ekimena bultzatzen duten eszena-guneetan programatutako 10 ikuskizun baino gehiago ikusteko, eta, horrela, kulturarako sarbidea erraztu zen.\nAnitz izan dira Kulturbusera igo diren artistak eta konpainiak, eta asko eta asko kantu, dantza, errezitaldi eta holakoekin txundituta eta hunkituta geratu diren bidaiariak. Kulturbusek zuzeneko arteaz gozatzeko aukera ematen du, hain zuzen batere ohikoa ez den gune batean, hots, hiri-autobus batean.


Besta aitzineko asteburu mugitua izan dute Igantzin - Erran.eus\nTtipi-Ttapa 2017-09-25 11:14 Gizartea Bortziriak Igantzi\nHamar gazta aurkeztu ziren lehiaketara eta Argaratebereko Mari Jose Lizardi suertatu da garaile\nAurten ez da Artzain Zakur lehiaketarrik egin Igantziko besten aitzineko asteburuan, baina halere ekitaldiz betea joan da. Igande eguerdian, XII. Gazta lehiaketa egin zen, Igantziko Biltokik antolatua. Hamar gazta aurkeztu ziren eta horien artean, Argaratebereko Mari Jose Lizardi suertatu zen garaile, Goiz-Argiko Amalia Seinek lortu zuen bigarren saria eta Txori-Tokiko Juxta Seinek hirugarrena.\nGazta lehiaketako saridunak, epaimahaikideekin batera. | Ikusi handiago | Argazki originala\nGazta lehiaketaz gain, ardo dastaketa ere egin zuten.\nAitzinetik, ortziralean Txipitinea ostatu berritua (garai bateko estankoa) inauguratu zuten eta jende andana bildu zen ospakizunean.\nLarunbat goizean, plater tiroketa izan zen Ziobin. Larunbat eguerdian, berriz, herriko pilota goxo txapelketako azken partidak jokatu zituzten. Hirugarren posturako lehian, Lander Etxenikek eta Joseba Aldabek irabazi zieten Patxi Loiarte aitari eta Andoni Etxenikeri. Final nagusian, berriz, Unai Telletxea eta Patxi Loiarte semea suertatu ziren txapeldun, Eneko Telletxea eta Joseba Bertiz-i irabazita.\nDantza saioa, dantza taldearen 25. Urteurrenean\nLarunbat lunabarrean herriko dantza taldearen emanaldia izan zen. Urtero bezala, emanaldi bikaina izan zen, ia 100 dantzari bildu baitziren. Aurtengoa dantza taldearen 25. urteurrena da, eta haiek botako dute San Migel bezperako altxaferoa.\nIgantziko besten aitzineko asteburu mugitua (9 argazki)


Uraren zikloa | Infogunea\nAverage: 3.4 (140 votes)\nUra da naturan hiru agregazio-egoeratan aurki daitekeen substantzia bakarra eta berau da baita planeta osoan barrena etengabe mugitzen den substantzia ugariena. Mugimendu horretan osatzen da uraren zikloa.\nPrezipitazioak atmosferako ur-lurrun kopuruaren araberakoak dira. Hezetasuna handitzean edo tenperatura jaistean, ura kondentsatu egiten da eta hodeiak sortzen dira. Hodeietatik ura solido- edo likido-egoeran erortzen da; likidoa denean, euria izaten da eta solidoa denean, elurra edo txingorra. Euskal Herrian prezipitazio ugari izaten da, eta ugariak dira, halaber, prezipitazioak izendatzeko erak ere.\nHidrosferatik zirkulatzen du urak, nagusiki, eguzkiari eta grabitateari esker. Ziklo honetan eguzkiak aportatzen duen energia dela-eta, urak grabitatea gainditzea lortzen du. Horrela, ur likidoa berotzean lurrun modura igotzen da atmosferara, eta, hoztean, lainoak osatuz ur tantetan kondentsatzen da.\nGrabitateari esker, urak beheranzko norabidea hartzen du berriz. Prezipitazioak itsasoan edo lur gainean eror daitezke. Lur gainean eroritako urak itsasorantz higitzen dira, lurrazaletik, ibai batean zehar edo lurpeko ur gisa. Egiten duen ibilbidean, erliebeari forma ematen dio; prozesu horretan materialen higadura, garraioa eta sedimentazioa eragiten baitu. Kontinenteetan barrena doanean, ura geza da, eta aproposa bizidunok elikatzeko. Nolanahi ere, bizidunok kontsumitutako uraren zati bat atmosferara itzultzen da, landareetatik lurrundutako den urari esker, landareen ebapotranspirazioa; baso tropikalak dira lurrunketa hori gertatzeko lekurik aproposenak.\nUra lurruntzean, atmosferara joaten da berriro. Prozesu hori itsasoetan gertatzen da, gehienbat, bertan dagoelako uraren eta atmosferaren arteko ukipen-azalera handiena.


Umeekin federazioak Altzasun egin du urteroko topaketa - Bergara - Goiena.eus\nUmeekin federazioak Altzasun egin du urteroko topaketa\nMonika Belastegi Aranzabal 2009-06-29 14:03\nHaur Minbizidunen Gurasoen Euskal Federakundeko ordezkarien helburuetako bat da taldea ezagutzera ematea halako ekimenekin\nUmeekin federakundeko 100 bat kide Altzasun batu ziren aurreko astelehenean, urtero egiten duten topaketarako. Aurten Gipuzkoari tokatu zaio topaketa antolatzea eta Debagoienean elkartea ezagutzera emateko asmoz, Bergaran egitea erabaki zuten.\nPrimerako eguna pasa zutela aurreratu dute federazioko kideek: "Goizean hamarretakoa egin genuen eta umeak Elosuko zalditegira joan ziren zaldian ibiltzera. Eguerdian bazkari ederra egin genuen eta arratsaldean umeendako jolas eta tailerrak prestatu zituzten Jardun elkarteko aisialdi taldekoek".\nHorrekin guztiarekin, "eskerrik beroenak" luzatu nahi dizkiete Altzasuko zuzendaritza batzordeko kideei eta "nola ez, Elias Lete eta Itziarri, Javier Mendizabal Surra eta Maite Barrenari eta Pablo Iparragirre eta Yolanda Herrerosi, musutruk egindako lan guztiagatik, guk egun zoragarria igarotzeko".\nEsker on horren adierazgarri, Umeekin elkarteko lehendakari Kepa Olasagastik oroigarria eman zion Altzasuko lehendakari Ruben Gaunari.\nBeste bi hitzordu\nHaur Minbizidunen Gurasoen Gipuzkoako elkarteak, Aspanovasek baditu beste bi hitzordu uztailerako.\nAlde batetik, uztailaren 12an, Zarautzen surf ikastaroa egingo dute Aspanovas elkarteko neska-mutikoek.\nBeste aldetik, uztailaren 26an, Zumaian, mendi lasterketa proba egongo da, eta han batutako dirua Aspanovas elkarteari emango diote.\nHain justu, Flysch Trail proba egongo da –Euskal Herriko txapelketarako puntuagarria– eta han batutako dirua izango da Aspanovas elkartearen Bizitzea, gure historiarik politena proiekturako.


Immunitatea, muinean | Gizartea | Berria\nZientzia-aldizkari ospetsuenetako batean (Nature) argitaratutako artikuluak baieztatu duenez, SARS-CoV-2aren infekzioa sintoma arinekin gainditu duten pertsonek epe luzerako immunitatea ematen dieten zelulak dituzte gorputzean.\nAurretik egindako beste ikerketa batzuetan, ikusi zuten, infekzioa izan ondoren, immunitate-sistemak sortzen dituen molekula espezializatuak, antigorputzak, azkar jaisten zirela lau hilabete igarotakoan, eta 11. hilabeterako ia guztiz desagertzen direla. Hortik, batzuek ondorioztatu zuten immunitateak gutxi irauten zuela. Zientzialariek, ordea, beste infekzioekin ere gauza bera gertatzen dela gogorarazi zuten. Izatez, antigorputzak erantzun immunitarioaren zati bat baino ez dira.\nEpe luzeko immunitatea sortzen ote den jakiteko, beraz, COVID-19a arin gainditu duten pertsonen hezur-muina aztertu dute ikertzaileek. Hain zuzen, hezur-muinean gordetzen dira zelula plasmatikoak. Zelula horiek gai dira patogenoen ezaugarri jakinak ezagutzeko eta gogoratzeko, eta haien aurkako antigorputzak sortzeko. Eta urte luzez irauten dute hezur-muinean. Hala, patogenoa berriz agertzen bada, hezur-muinetik atera eta antigorputzak ekoizten dituzte.\nBada, aztertu dituzten pertsona horien hezur-muinean, SARS-CoV-2aren S proteina (koronabirusak zeluletara sartzeko erabiltzen duen giltza) ezagutzeko gai diren zelula plasmatikoak aurkitu dituzte. Horrenbestez, ikertzaileek iragarri dute COVID-19a gainditu duten pertsonek, seguru asko, epe luzeko immunitatea dutela, bizi osoan ere iraun dezakeena.\nCOVID-19arekin zelula plasmatikoak sortzen direla frogatzen dituen lehen ikerketa da, baina emaitzak bat datoz beste koronabirus hilgarrien kasuetan ikusitakoarekin. Adibidez, SARS gainditu zutenetan, ikusi dute, 17 urte igarota ere, badituztela antigorputzak sortzen dituzten zelula plasmatikoak.\nTxertoek ematen duten immunitatearekin gertatzen den bezala, zalantza dago aldaera jakin batekiko sortutako immunitateak ager daitezkeen beste aldaerekiko ere babesten ote duen. Eta, alde horretatik ere, itxaropentsu izateko zantzuak daude: oraingoz, txertoak eraginkorrak dira azaldu diren aldaera arriskutsu guztiekiko; bereziki, bi dosiak hartuz gero.\nBestalde, infekzioa gainditzean hartutako immunitatea ere eraginkorra eta iraunkorra dela ikusita, aditu batzuek ohartarazi dute besteek lehentasuna izan beharko luketela txertaketan, eta, gainera, dosi bakarrarekin nahikoa izango dutela berretsi dute.\nIzan ere, konpainia farmazeutiko batzuk dagoeneko hirugarren dosi bat ematea aztertzen ari diren bitartean, eta herrialde batzuetan 12-16 urtekoak ere txertatzen hasi direnean, leku gehienetan jende askok oraindik ez du dosi bakar bat ere hartu. Eta COVID-19a igaro dutenetan immunitateak luze irauten duela frogatu bada ere, kontuan izan behar da infektatutako guztiek ez dutela gaitza gainditzen.\nGaixotasun Infekziosoen Kontrolerako Europako Zentroak berak ere (ECDC), halaxe gogorarazi du 12-18 urtekoak txertatzeari buruzko irizpideak ematean. Haren esanean, adin horietan, bestelako arazorik izan ezean, txertoak eman dezakeen onura indibiduala oso txikia da. Horregatik, txertaketa haiengana hedatu aurretik, arrisku handiagoa duten beste taldeetakoak txertatuta daudela bermatu beharko litzatekeela adierazi du.\nNolanahi ere, nerabe eta gazteei ere arreta eman behar zaiela ere ohartarazi du: birusak zuzenean eragiten ez dien arren, egoerak kalte psikologikoak eragiten dizkie, bereziki, antsietatea, depresioa eta elikadura-asaldurak, eta sozializatzeko ere arazoak izaten ari dira. Eta osasunak hiru alderdi ditu: fisikoa, psikikoa eta soziala. Denak garrantzitsuak, eta denak zaindu beharrekoak.


Akitania Hegoaldeko Eszena nazionalarekin elkarlanean, EKE-k Burdina sorkuntza aurkezten du — dantzan.eus\nHemen zaude: Hasiera › Hemeroteka › Akitania Hegoaldeko Eszena nazionalarekin elkarlanean, EKE-k Burdina sorkuntza aurkezten du\nEuskal kultur erakundeak eta Akitania Hegoaldeko Eszena nazionalak atseginekin aurkezten dizuegu Burdina, hierro, la saga du fer, 2020. urte honetan elkarrekin eraman lehen errealizazioa. Sentsibilitatez eta tradizio artistikoz betea den dantza eta musika emanaldi hau, otsailaren 27an iraganen da, 20:30etan, Baionako Michel Portal antzokian.\nEuskal kulturaren sorkuntzaren eta hedapenaren zerbitzuko den aspaldiko lankidetza bati esker, Euskal kultur erakundeak eta Akitania Hegoaldeko Eszena nazionalak, urtero koerrealizazioak eta koprodukzioak eskaintzen dituzte ikusgarrigintza alorrean.\nBurdina, hierro, la saga du fer ikusgarriarekin, 2020 urte honen hasieran, EKE-k eta Eszena nazionalak, kulturartekotasuna eta diziplinartekotasuna omentzea hautatu dute.\nKantuaren, dantzaren eta antzerkiaren bitartez, ikusgarriak halako murgiltze poetiko bat eskaintzen digu andaluziar familien intimitatean. Miseriak bultzatuta, Bizkaiko burdin meategietara joan ziren, Trianoko mendietako "urre gorria" ateratzeko.\nIkusgarriak agurrak, itxaropenak, maitatu pertsonaren galtzea kontatzen ditu... eta bakarrik gelditzen diren emazteentzat, zortea eskuetan hartzeko eta berpizteko beharra.\nAdriana Bilbao dantzaria deliberamendu horren adibide argia da. Bere flamenkoak hegan egiten du Beñat Achiary-ren eta Raúl Micó-ren euskal eta andaluziar kantuekin batera, Guillermo Guillén eta Michel Queuille-ren musiken gainean eta burdin-haga eskuetan duten hiru harrizilatzaileren erritmora, hauek arbasoen memorioa irudikatzen dutelarik.\nSorkuntza artistiko hau mugaz gaindikoa da. Alabaina, Ezkandrai elkartearen (Baiona), Imajik kooperatibaren (Bilbo), eta Adriana Bilbao (Bilbo-Madril) dantza konpainiaren artean landua izan da.


Izen-ematea eta ziurtagiriak\nAurretiko izen-emateko epe bat zabaldu da 2014ko apirilaren 30era arte. Bertan interesdun pertsonek adierazi egin beharko dute zein tailer, landa-jarduera eta kultur-jardueratan hartu nahi duten parte. Oso garrantzitsua da lehenbailehen egitea, izan ere, jarduera bakoitzean (kulturakoetan izan ezik) parte hartzeko gehienezko kopurua ezarrita dago eta aurretiko izen-ematearen arabera esleituko dira. Horretarako ondoko estekaren bidez egin behar da:\nIzena emateko epea 2014ko maiatzaren 1etik ekainaren 15era artekoa izango da Sinposioaren web gunean aurretiko izena emateko esteka berberean eta dagokion kuota ordaindu beharko da. Izen-ematea data horren ostean eginez gero % 20ko errekargoa ordaindu beharko da.\nAEPECTen bazkide egiteko zabaldu esteka hau: http://www.aepect.org/asociarse.htm\nKuotak honakoak izango dira:\nAEPECT, Geobizirik eta ICOG-eko kideek: 125 €\nBazkideak ez direnek: 175€\nIkasleek: 80 €\nAukerako jardueretan izena emateko kuotak:\nLanda-jarduerak: 30 €\nGala afaria: 50 €\nGuggenheim Museoa: 9 €/px + 95 € (taldeko gidaria )\nBilbotik nabigatzen: 12 €\nPaseoa Alde Zaharrean zehar: 180 € (taldea) + 4,8 €/px (ardoa eta pintxoa)\nIzena emateko kuota banku-transferentziaz ordainduko da ondorengo izenean:\nGeologiaren Irakaskuntzari buruzko XVIII. Sinposioa\nKontua: ES 79 3035 0019 90 0190040693\nBAN (Bankuko Kontuaren Nazioarteko Zenbakia / International Bank Account Number):\nGarrantzi handiko oharra:\nBanku transferentzian adierazi mesedez ondoko erreferentzia:\nSinposioa Parte-hartzailearen Izen-abizenak\nParte hartzeak Sinposioaren hiru argitalpenak eskuratzeko eskubidea ematen du: landa-jardueren gida liburua, Enseñanza de las Ciencias de la Tierra aldizkariaren ale bat (hitzaldi eta tailerren testua duena) eta komunikazioen liburua. Tailerretan, hitzaldietan, komunikazio-saioetan, eztabaidetan eta mahai inguruetan ere hartu daiteke parte. Zenbait jardueratan parte hartzeko (gala afaria eta landa-jarduerak) beren-beregi eman behar da izena eta dagokion prezioa ordaindu. Landa-jardueretako kuotaren barruan mantenua eta garraioa daude (irakaskuntza-jarduera doakoa da).\nSinposioa amaitu eta gero formazio-jardueretan parte hartu izanaren ziurtagiria emango zaie hori eskatzen duten pertsonei. Ziurtagiria Euskal herriko Unibertsitateko Uda Ikastaroen antolakuntzak emango dizkie gutxienez programaturiko jardueren % 80an bertaratu diren parte-hartzaileei, horretarako bertaratze-kontrola egingo delarik. Ziurtagiria eskuratzeko ezinbestekoa izango da bi tailerretan eta, gutxienez, landa-jarduera batean parte hartu izana. Ziurtagiriak 50 orduko formazio etengabea egiaztatuko du administrazioek onartzeko.


Juan San Martin euskaltzalea - Ahotsak.eus\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AB-084-014 kodeko bideoa nahi duzula aipatzea: ahotsak@ahotsak.eus\nEuskaltzaletasuna; euskara. 20 urterekin, injustiziaren aurrean euskaltzaletu egin zen. Euskaraz erraztasun gehiago idazteko; poesia, ipuinak sortzeko... Idazteko erabili dituen gaitzizenak: `Otsalar´, `Auñamendi´, `Egigurendarra´, etab. 1960. hamarkadan, zentsura nagusi zen. Poesiagintzan gai berriak jorratzen hasi ziren, ordura arteko gaiekin apurketa bat egin nahian. Bide berriak zabaltzea nahi: Aresti, Joxe Azurmendi, Mikel Lasa, Juan Mari Lekuona... 1957an Euskaltzaindian urgazle eta 1964 inguruan euskaltzain oso izendatu zuten.\nGaia(k): Politika » Euskara eta politika , Euskara » Euskararen historia , Aisia » Kultura » Idaztea\n– Lehen ere aipatu dugu: 20 urte zenituela euskaltzaletu. Hain zuzen ere, injustiziaren aurrean eta, baita ere, Suitzako historia irakurriz.\n– Hori da. Orduan begiak iriki zizkidan Suizako konstituziñuak. Harek esaten zuen bezala, danak dira Suizakuak, lau hizkuntzak. Orduan ikusi nuan “ni be unibersala izateko, Europakoa banaiz, Europa neregandik, nere herritik hasten da eta Europan kontra ari naiz hizkuntza baztertzen badut. Beraz, hizkuntza neuria hartu bihar dut. Eta erdera berdin estimatu bihar dut, ze hori da nere... gehien irakurri dudana, estudiatzeko gehien balio izan didana eta nik hori ezin dut inoiz despreziatu, gaztelera”. Eta nik gaztelera maite dut, baiña, klaro, hizkuntza euskera da nerea. Eta, gero, beste bat martxan, konturatzen naiz hor lehen –oin ez da hainbeste erabiltzen “el genio idiomático”–, lehen esan dudan ejenplo hoiekin baliotzen dana: bakoitzak baditu erabileragatik edo haurtzarotik nundik edan duan, haren zerak betiko gelditzen dira.\n– Ez dela igual ‘madre’ eta ‘ama’.\n– Hori. Eta orduan, "genio idiomático" nik hizkuntzarena euskeran dut. Borondatez aldatu leike, Arestik egin zuan bezala. Posible da. Baiña nik "genio idiomático" horretan ikusten dut neri errezago zait euskeraz idaztea. Errezago zaidan bezela euskeraz mintzatzea, erderaz baiño.\n– Batez ere sentimentuen eta mundu hori.\n– Bai, jakiña! Horregaitik, hain zuzen, nik esaten dut: nik posible dut zein hizkuntza batian, zein bestian idatzi. A! Baiña sorketarako, poesia egiteko edo narrazio literario egoki bat egiteko, behar dut nere hizkuntza, euskara. Euskaran konfiantza hobia dut. Hobeto adieraziko naiz, nahiz ta gutxiagok irakurri, hori bost ajola zait! Ajola zaidana da... ze nik badakit itzulpen ona egiten badu beste batek, [... nik erderaz egin] nik baiño hobeto [egingo] duala neretik ere. Eta, orduan, sorketarako, nahi poesiagintzarako, nahi ipuiñak edo narratiba idazteko, nahiago dut nere hizkuntza, euskara. Gero, beste edozer adierazteko, ba, orduan berdin zait erderaz eginda ere. Horregaitik erderaz asko idatzi dut: historia gaiak edo arte gaiak ere bai… Baiña gauza adierazgarriak; baiña sortzekoak, ez. Nik poesia euskeraz egin dut, ipuiak eta zerak idatzi ditut euskaraz. Zegatik? Ba, hor hobeto aurkitzen dudalako nere adierazpena. Gehiago esango dizut. Nik jakin gabe, ez dakit zenbatgarrengo tomua dan, baiña ‘Auñamendi’k badauka hor literatura bost tomo edo –eta ez dakit nun nagon, laugarrenian edo, han agertzen naiz–, ta nik ikusi nituanian itzulpenak nere poemenak han eginak, han agertzen direnak…! Eta hori narratiban ez dute zenbait, ez dakitelako nere... zera, izenordia narratiban zertzuk erabili ditudan .\n– `Egigurendarra´ eta `Auñamendi´ eta halakoak…\n– Eta orduan, ba, hoiek hori ez zekiten eta poesiena hartu zuten `Otsalar´ekin eta egin dituzte itzulpenak. Nik irakurri nuanean erderaz nere poemak…\n– Ez, marabillatuta gelditu nintzen! Ni ez nintzan posible horrek erderaz egiteko! Itzulpenak erakusten dit. Horrek itzulita… Eta itzuli zituan Gazteluk. Eta...\n– Itzultzaile fina zen, gainera, Gaztelu.\n– Oso itzultzaille fiña. Eta nik, lehelengo-lehelengo ikusi nituanian, gutun bat egin nion eskerrak emanaz, ze egin zuala lan bat nik ezta hurbildik ere ezin nezakeala egin. Berak erdera oso ondo erabiltzen zuan, euskera ere bai. Neretako idazle eredugarri hoietako bat zen. Eta eskerrak berari, ba, hor daude poemak.\n– Aurki, igual, etorriko dira gehiago!\n– Bueno, ba ez dakit. Eskatzen didate hor, ba, antologia bat edo neria, zerbait egiteko. Eta beharbada… Baiña oin ez daukat denporarik. Geruago, akaso. Eta, baita ere, badut gogoa berriz poesia egiteko. Beste era batekua egingo nuke. Garaia ez da alperrik pasatzen eta, denpora pasatu eta gero, beste idea batzuk, beste zer batzuk aurkitzen dituzu. Oin, euskera aldetik, hobeto egingo nuke neuk ere lehen baiño.\n– Izan ere, esan behar da badela poeta bat: `Otsalar´. `Otsalar´, Juan San Martin. Guretzako –eta orain nere adina aipatuko dut–, 50 urteren bueltan gaudenontzako, maixu eta bide erakusle izan zen.\n– Bueno! Nik ez dut uste maixu. Nik han gizon haundiak agertzen ditut. Gauza… Beharbada…\n– Gaien aldetik eta.\n– Gaien aldetik erabiltzen ez ziren gauza batzuk –Euskal poesian edo euskal literaturan–, erabiltzen ditut. Nere kezkak.\n– Eta hori zen existentzialismoa batetik.\n– Eta gero, han eta hemen, poesiak oso gutxitan ezagutu duen ironia.\n– Baita. Bai hori, zelan zan? “25 urte, pake urte” egin zuten. “25 años de paz”, frankismoak. Eta guk esaten gendun: “Claro, pa que hurte. Han tenido 25 años para hurtar”. Lapurretekin.\n–Eta ‘La codorniz’-ek egin zuena, “paz y ciencia”, “y” txiki hori jarrita irakurtzen zen “paciencia”. “25 años de pazciencia”.\n– Eta orduan, ba, hori zala eta, zerbait, ta ebelatziarren atera nuan... poema bat egin nuan, ba, nik ikusten nituan gauzetan, baiña ironiaz egin nuan hori. Ironia ere bihar da, poesian ere. Han gauza bat: nik salatzen ditut nun dauden… kalte edo diktadura zerekin baliatu dan gehien eta horrek salatzen ditut.\n– Elizaren prozesioa eta aberatsak?\n– Bai, baiña gero beste bat badago han, elizarekin sartzen naizena. Berakin eleizarekin ere, goikoekin behintzat. Eta hura kendu egin zidaten. Ez nuan nun argitaratu. Ez zaidaten nahi batak argitaratu, bestiak ez, bestiak ere ez. Eta hiru edo lau lekutan ibilli nintzen eta azkenian, ba, bueno, Aita Onaindiak esan zidan: “Bueno, nik argitaratuko dut hori ‘Olerti’n” ta "Bueno, bueno" eman nion. “Baiña hau kendu bihar dugu” ta harek kendu zion. Beraz, handik eta hamendik zensura bat badu, baiña bueno.\n– Esan nahi dut gai hura eta mugimendu hura eta mugimendu garai hura, berrogeta hamar... Ez, 60a, 60aren buelta hura. Nere ustez, euskal poesiak gerra aurrean Lizardik markatu zuen bidea hausteko unea huraxe izan zen. Ez dakit, 1960. urte buelta hura. Zaude zu, `Otsalar´, dago Aresti, dago Joxe Azurmendi, Mikel Lasa. Horiek aipatuko nituzke hola bapatean. Lehentxoago Gandiagak argitaratu du berea, baina Gandiaga eskola zaharrekoa da, nahiz eta euskeraren aldetik eta tajukeraren aldetik oso modernoa izan, gaitegia-eta oraindik zaharrak dira.\n– Gero Juan Mari Lekuona.\n– Eta gero Mikel Zarate.\n– Baita. Hori izan leike hori. Gehiago esango dizut: antologia bat egin genduan laurona, esan dituzun lehelengo laurona antologia bat egin genduan. Eta antologia horri, ba, ez dakit nor gelditu zan hitzaurria egiteko.\n– A, bai, Oteiza. Iñork ez zuan nahi argitaratu. Epilogoa egin zion Blas de Oterok. Eta pentsatzen zuten epilogo hori galdua zala eta nik kopia bat neukan garai haretatik. Eta, bueno, ez dakit, Arartekotzan egon naizenian, eman nion Marañari eta besteren bati kopia. Eta oso polita da. Laburra, baiña polia da. Guk nahi gendun orduan golpe bat eman poesiaren, poesia berri baten edo bide berriak irikitzeko, beste batzueri bultza egiteko. Baiña ez zigun nahi iñork argitaratu.\n– Nere ustez momentu benetan interesgarria da.\n– Bilingue egin gendun, ba, nahi euskeraz, nahi erderaz. Edo euskera hutsian atara edo bietara atera eta ezin gendun. Orduan zeuden, liburugintzan ari ziraneri, banan-banan jarraitu gendun eta ez ziran ausartzen. Ez dot uste hain konprometigarriak ziranik. Gehiago zan gure konpromisua, literaturako ekintza batena, eta hizkuntza berarena. Besterik ez zan. Baiña han esaten diran zerek ez det uste politika halako... politika kutsu zer bat dutenik. Gero ikusi da lau pertsona hoiek nun gelditu geran. Bueno, bat hil zen. Baiña ez gera izan halako politika konkretu baten lotzekoak. Hori, pasatzen diran gauzak historian.\n– Euskararen arloan, 1957an euskaltzain zara. Orduan egiten zaituzte euskaltzain.\n– Zelan? Milla bedratzirehun eta?\n– Berrogeita hamazazpian.\n– Urgazle orduan?\n– Euskaltzaindian urgazle. Numeroko, nik uste, 1963 edo 64], neuk be ez dakit seguru. 1964 izango da numeroko… Euskaltzaindiakua.\n"Zergatik panpox?" lanaren testuingurua\nEuskara batuak sortutako eztabaida\nNor izan zen Añibarro?


Artadiko saneamendua | Zumaia Bizitzeko Da\n03. Artadiko saneamendua\n03. Artadiko saneamendu lanak egitea, ingurua arazketa sarera lotzeko.\nArtadi auzoari ur zikinen sare orokorra egin zaio eta gas naturala eraman zaio. Era berean, Korta poligonoari ur hornidura 2. Ur biltegitik ziurtatu zaio, bi linea orokor edukiz urez hornitzeko industrialdea.\nObraren aurrekontua 482.735,72 eurokoa izan da eta Construcciones Mariezcurrena, S.A enpresak exekutatu du.\nAuzoak, Auzoak, Auzoak, Auzoak, Auzoak, Auzoak, Auzoak, Auzoak, Irisgarritasuna eta mugikortasun jasangarria, Irisgarritasuna eta mugikortasun jasangarria, Irisgarritasuna eta mugikortasun jasangarria, Irisgarritasuna eta mugikortasun jasangarria, Irisgarritasuna eta mugikortasun jasangarria, Irisgarritasuna eta mugikortasun jasangarria\nAuzoak, Hirigintza eta lurralde antolamendua


Zer da barne komunikazioa ? • ZUZEU\nBarne komunikazioa aipatzen dudan gehienetan, nire lagun eta ezagunak kopetilun jartzen dira. « Zer da barne komunikazioa ? » Kasu gehienetan barne komunikazioa lanerako beharrezkoa den komunikazioarekin nahasten da. Gauza ageria da talde batean aritzeko ezinbestekoa dela lankideen artean elkarren berri izatea. Baina barne komunikazioaz ari natzaizuenean, enpresak enpresa bezala bere lankideekin daukan harremanaz ari naiz, alegia, zer irudi eskaintzen dien, zer garrantzia ematen dien, eta haien iritziak kontutan hartzen ote dituen. Aste honetan bolo-bolo ibili den Expansion.com-eko post batean zioten, galdezkatutakoen artean, %69k uste zuela haien empresako barne komunikazioa gaizki zebilela.\nAlta niri oso garrantzitsua eta interesgarria iruditzen zait, kanpora begira enpresak daukan irudian eragiten duelako, baita lankideen eraginkortasunean ere. Azkenean, lankidea da enpresaren lehen bozeramailea, eta hark gaizki hitz egiten badu, irudi txarra zabalduko du kanpoan. Gisa berean, ezin da ukatu engainatuta edo baztertuta sentitzen den lankide batek bere ehuneko ehuna ez duela emanen. Gehienetan egin beharreko gutxienekoarekin geldituko da. Edo, oso profesionala izan behar du, eta nire ustez, ez dago horrelako lankiderik. Inork ezin du zalantzan jarri hobe dela motibatua eta pozik ari den lankide bat izan, ordulariari begira 8 orduak noiz bukatuko ote diren begiratzen jarduten duen bat baino.\nZurrumurruak saihestu egin behar dira, eta ezinezkoa izan bada, erraten dena aztertu . « Zergatik ? Zer egiten dugu gaizki ? Nola konponduko dut hau ? ». Baina eraginkorrena dudarik gabe, enpresak berak haren komunikazioa bere gain hartzea da, egiak erranez, une egokienean eta filtrazioak saihestuz. Nik argi daukat ezin duela dena zabaldu, eta lankideek ere hori onartu behar dute, nire ustez. Zuzendariaren esku dagoen informazio guztia ezin da edozein momentutan edozeinen esku utzi. Baina argi daukat enpresak aurreikusi behar duela zer komunikatu, zergatik, noiz eta nola, eta ez duela azken unea arte itxaron behar. Berak hitz egin behar du besteek beretzat hitz egin ez dezaten. Egoera txarra baldin bada eta kaleratzeak izango baldin badira, egoerari aurre egin behar dio aurreko galdera horiei erantzun eta gero.\nHemen maiz aipatu dudan bezala, komunikazioak bi aldeetara funtzionatu behar du, beraz, barne komunikazioan ere ezinbestekoa da entzutea, lankidearen iritzia kontutan hartzea eta pertsona baloratzea. Baina ariketa horretan ere erne ibili behar da, enpresak horrelakorik inoiz ez badu egin, edo azkenaldean erabakiak nahi dituen bezala hartu baldin baditu, bapatean lankideen iritzia jaso nahi izateak kontrako efektua izan dezakeelako, alegia, lankideek pentsa dezaketela engaino bat besterik ez dela, enpresak nahi duena egiteko azkenean. Barne komunikazioa iraunkorra izan behar du, eta arlo guztietan, eta ez batean bai, bestean ez.\nOso zabalduta dagoen beste uste batekin jarraituz, ez pentsa egun osoa bilduta pasatzeak enpresaren barne komunikazioa ona dela erran nahi duenik. Berriro diot bereizi egin behar direla lanerako beharrezkoa den komunikazioa eta enpresa eta lankideen artekoa. Azken hau aurrera eramateko tresna asko daude, intraneta, barne blogak, sare sozial pribatuak, foroak, inkestak, iradokizunen posta, barne astekariak eta bilerak banaka ala taldeka. Baina horren guztiaren gainetik ezinbestekoa da komunikatzeko gogoa benetakoa izatea, eta tresna hauei bizitza ematea. Alegia, ez du balio tresna guzti horiek martxan jartzeak eta horretan uzteak. Komunikazio ekimen guztietan bezala erakargarriak izan behar dute, eta pertsonalak. Anonimotasunak ez du balio, besteak beste anonimoa den pertsona batekin oso zaila delako modu eraikitzailean komunikatzea.\nMurrizketak eta kaleratzeak egin behar badira, makinak aldatu behar badira eta teknologia berriak sartu behar badira , lankideak errazago onartuko ditu baloratua eta entzuna sentitzen bada eta enpresarekiko konfiantza badu. Hala ez bada, aldaketa gauza txarra bezala ikusiko du, eta denbora gehiago beharko da horiek gauzatzeko. Azken finean enpresa galtzaile aterako da, barne komunikazioa zaintzen ez badu.\nBarne komunikazioa, harriague, komunikazioa, xan\n3 pentsamendu “Zer da barne komunikazioa ?”-ri buruz\nBentatxi 2011-09-27 16:34\nGaur lanera bidean ROrdorika kantuan entzun ahal izan dut irratian.\nBere ahotsean Artzeren Gure Bazterrak entzuteak hitzetan erreparatzea suposatu dit.\nLetra eta kantua aurkeztu diet nire ikasleei saioaren hasieran, eta kontatu diet noiz eta noal hartu izan dudan erabaki hori, konturatuta bainago ez garela gure inguruko ezertaz ohartzen, edota ez garela kapaz gertakizun niminoak adierazteko.\nUdazken aparta honetan agian lanbroa itzela izaten jarraitzen du, eta ezta geure bazter miresgarriak ikusteko kapaz ez gara.\nlandalan 2011-09-27 19:19\nHain juxtu hire enpresak eta horri lotutako enpresek asko ditek oraindik hobetzeko barne komunikazioari eta formei dagokienez.\nxan 2011-09-27 19:29\nEz dakit zer enpresarekin identifikatzen nauzun, eta ez du inporta, norberak egin behar baitu bere autokritika. Nik horretan laguntzeko asmoz idazten dut. Informaziorako, autonomo bezala ari naiz komunikazioan, beraz nire enpresako barne komunikazioa eramatea nahiko erraza da, nahiz eta batzutan barne eztabaidak eduki buruan 😉\nOngi segi eta milesker iruzkinagatik


Egun batzuk barru Gaztelugatxeko Donieneko informazio puntua zabalduko da\nPasadan urtean 30.000 kontsulta erantzun zituen\nDatorren ekainaren 15etik irailaren 15era Jata-Ondo eta Urremendi nekazaritza elkarteek Eneperi inguruan kokatuta dagoen turismo informazio puntua martxan jarriko dute.\nPuntu hau Ixaslehor Zerbitzu Turistikoak kudeatuko du, zerbitzu hau, pasadan urtean zabaldu zenetik egin duen bezala, turismo bulegoak kudeatzen eta arreta ematen duen experientziaz baliatuz.\nBizkaiko Foru Aldundiko Ingurumen Sailak, 2017 urtea geroztik, Gaztelugatxeko Donienearen inguruan ekintza ezberdinak abian jarri ditu. Hauen artean, besteak beste, zerbitzu eta ibilbideen egokitzapena eta turismo informazio puntua aurkitu dezakeguz.\nGaztelugatxera hurbiltzen diren bisitariek, normalean ezer gutxi dakite lekuari buruz, beraz, zerbitzu honen helburua, arreta emateaz aparte, non aparkatu, nola heldu, ingurumenaren garrantzia eta arauak, lekuaren historia eta ohiturak, ibilbideak eta inguruko herrietan dauden baliabideen información ematean datza.\nAzken finean, bertara hurbiltzen diren kanpoko pertsonei, esperienetzia gogoangarri eta paregabe bat eskeintzea da, beti bertoko jendeari eta ingurumenari errespestua landuz eta inguruko herrien potentzialaz informatuz, bisitariei bizipen bete eta aberasgarriago bat sortzeko asmoz.


Pertsonak ekonomiaren zutabe direnean\n2018ko irailaren 24a, astelehena | Ordua Euskal Herrian 04:18:34\n2008ko irailaren 15 hartan, kartoizko kaxa ahuletan atera zituzten langileek euren ametsak eta arrangurak Lehman Brothersetik, kredituan zimendatutako lau hamarkadatako eredu neoliberalaren porrota agerian utziz. Postkapitalismoa zer izango den inork ez daki, “herrialde arraro bat” akaso, Josep Fontanak dioen bezala. Baina jende xumeak, ohi moduan, alternatibak bilatu ditu bankuen atzaparretatik ihes egiteko, langabeziaren zulora ez erortzeko.\nSare solidarioetan dabiltzan asko jendartea eraldatzeko aktiboki engaiatuta dago. (Monika Del Valle /A.P.)\nMartxoaren 3an, hedabide gehienak Bilboko Gran Viako dendetako erakusleiho zulatuei so zeuden bitartean, edota Christine Lagardek Global Forum Spain goi-bilera ekonomikoan botatako pozoi erreformistari ahotsa ematen zioten bitartean, unibertsitate munduko ehunka irakasle eta adituk –horietako gehienak Euskal Herrikoak– sinatutako Pertsonen zerbitzurako ekonomia baten alde manifestuak apenas izan zuen oihartzunik.\nBeren ustez ekonomiaren erreferentzia ekitatea da; lehiakortasunak ezin du helburu izan, are gutxiago efizientzia ekologikoaren gainetik egon. Demokrazia eta gardentasuna behar ditu ekonomia osasuntsu eta jasangarri batek; erabaki politikoak ezin dira teknokrataren jantziz mozorrotu. “Ezin da, bada, begien bistatik galdu gizartea ondasunez eta zerbitzuez hornitzea dela, berez, jarduera ekonomikoaren betekizuna. Haatik, pertsonak erdigunean jarriko dituen beste ikuspegi bat beharrezkoa dela deritzogu, merkatuak eta erakundeak gizartearen zerbitzura jarriko dituena, eta ez alderantziz”.\nSustatzaileen aburuz manifestuak garrantzia dauka sinatzaileak sentsibilitate ideologiko askotakoak direlako eta gai izan direlako oinarrizko puntu batzuk adosteko. Mikel Zurbano ekonomialariak gurean zioen agiriak suntsitu egiten duela austeritatearen kontra alternatibarik ez dagoela dioen mitoa. Alternatibak egon bai baitaude, ikuspegi soziala kontuan hartuta aurrera doazen gizarte ekonomiako esperientzia praktiko txiki nahiz handiek erakusten duten moduan. Hain justu, adigarria da irakasleen manifestuko ideia gehienak gizarte ekonomiaren errail beretik doazela. Zer da, ordea, gizarte ekonomia?\nPertsona kapitalaren aurretik; mozkinen banaketa justua; barne elkartasuna; jendartearekin, tokiko garapenarekin eta berdintasunarekin konprometitua; kohesio soziala; lanpostu duinak; jarduera jasangarria; botere publikoekiko independentzia... Horiek dira gizarte ekonomiaren funtsezko baloreetako batzuk. Ideia horiek ez dira unibertsitateko bulegoetan ernai ordea. Iraganean, kapitalismoaren krisi anitzi herritar xumeek emandako erantzuna izan da asoziazionismo ekonomikoa, eta historian barrena egindako eboluzioaren emaitza da egun gizarte ekonomiaz dugun ikuskera.\nCharles Dunoyer ekonomialaria 1786an jaio zen Okzitaniako Carennac hirian. Txikitatik ezagutu zituen Frantziako giro iraultzailea eta lehenengo industrializazioko desmasiak. XIX. mendeko fabriken abaroan Frantzian zabaldutako pauperisme edo txirotasuna beste begiratu batekin ikusi zuten orduko ekonomista liberalek, gizartearen disfuntzio baten ondorio zirela uste zuten. Dunoyerrek 1830ean Traité d’économie sociale idatzi zuen eta ekonomiaren parte morala aldarrikatu zuen. Hor kokatzen dute askok ekonomia sozialaren lehenengo teorizazio ahalegina.\nOrdurako, aurreneko kooperatibek bidea egina zuten, batez ere Ingalaterran, Industria Iraultzaren aberrian. Manchester ondoko Rochdale herrian, Robert Owen pentsalari sozialistaren ideiek kilikatuta, dozena pare bat ehulek osatutako kontsumo kooperatibak arrakasta handia izan zuen 1840ko hamarkadan; handik mende erdira 12.000 bazkide zituen. Frantzian eta Alemanian ere azkar zabaldu ziren halakoak.\nEuskal Herrian, asoziazionismoaren sustraiak denboran oso atzera doaz. Erdi Aroko benefizentzia etxeetara jo dezakegu nahi izanez gero, auzolan primitibora edo Amerikako kolonietako kofradietara, bestela. XIX. mende amaieran Bizkaiko labe garaien ke artean lehenengo kontsumo kooperatibak sortu ziren, ugazabek berek sustatuta. Ondoren etorri ziren Araiako burdin fabrikakoa eta Gipuzkoako beste hainbat mutualitate, kongregazio katoliko itxurarekin. Hala, gizarte ekonomia, jarduera gisa onartua izatera igaro zen, baina modelo kapitalista nagusia zalantzan jarri gabe, orekatzeko osagai moduan baizik. Ideia hori zabaldu zuen Leon Walrasek esan zuen kooperatiben funtzioa ez dela kapitala ezabatzea, mundua “ez hain kapitalista” egitea baizik.\n1973ko urrian, petrolio upelaren prezioa 3 dolarretik 12 dolarretara igo zenean, Reaganek eta Tacherrek ongizate estatua desegin eta ekonomia desarautzeko erasoa jo zuten. Kredituan oinarritutako ekonomiak hartu zuen txanda. 70ean hasitako krisiari ohi bezala erantzun zioten langileek: beste esperientzia eta praktikak abiaraziz. Euskal Herrian, langile askok figura juridiko ia ezezagun batekin eutsi zioten lanpostuari eta lanari: lan- sozietate anonimoekin (SAL). Egun, gizarte ekonomiaren oinarrietako bat dira SAL delakoak. Langile bazkideek kapital sozialaren gehiengoa dute, eurak dira enpresaren jabe. ARGIA eredu horren barruan dago, Komunikazio Biziagoa SAL enpresaren bidez.\n80ko hamarkadan ultrakontserbadoreek bultzaturiko sektore publikoaren atzeraldiak hautsak harrotu zituen lokartuta zegoen ekonomia sozialean. Frantzian indarberritu egin zen eta 1980an kooperatibek eta mutuek Charte de l’économie sociale idatzi zuten, ekonomia sozialaren printzipioak finkatu zituen dokumentu aitzindaria. Pribatu eta publikoaren artean zegoen hirugarren hanka hobekiago definitzeko beharra azaleratu zen orduan. Nolanahi ere, pixkanaka, ekonomia sozialak hainbat arlotako korronte eta eskolak batu zituen. Areago, azken urteetan ugaritu diren herri ekimeneko proiektu solidarioak –ingurumena, bidezko merkataritza edo tokiko egitasmoei lotuak eta horietako asko Reas sarean bilduak–, bere baitan hartu ditu, eta ohikoa da Ekonomia Sozial eta Solidarioa (ESS) izena erabiltzea.\nZer pisu du gizarte ekonomiak Euskal Herrian?\nEuropar Batasunak aginduta 2007an egindako ikerlan batek ondorioztatu zuen Batasuneko 25 estatuetan 11 milioi lagun ari zirela ekonomia sozialaren arloan, enpleguaren %6,7. Eta gurean? Hainbat erakundek osatutako TESS txostenak –Europako programa baten barruan egina–, Akitania, Pirinio Atlantikoak, Nafarroa eta Euskal Autonomia Erkidegoaren datuak erkatu eta Euskal Herri osoan ekonomia sozialak duen pisua hobekiago ikusteko parada eskaintzen du.\nEspainiaren eta Frantziaren arteko muga administratiboaren ondorioz ezberdintasun ugari dugu Euskal Herrian. Ipar Euskal Herrian elkarteak dira establezimendu eta lanpostu gehien sortzen dutenak, gero etorriko lirateke mutuak, fundazioak, gizarteratze zentroak eta enplegurako zentro bereziak. Zerbitzuen sektorean dute indar gehiena horiek guztiek. Hego Euskal Herrian, aldiz, kooperatibak eta lan elkarteak dira nagusi (ikusi grafikoak). Kooperatiben kasuan, Mondragonen pisuak sektore industrialera orekatzen du jardueraren balantza. Lan elkarteak Espainian baino ez daude. Hauetan, langileek kapital sozialaren gehiengoa dute eta bazkide batek ezin du akzioen herena baino gehiago eskuratu.\nDena den, ekonomia sozialaren unibertsoa hori baino zabalagoa da. EHUko Gizarte Ekonomia eta Zuzenbide Kooperatibaren Institutuak (Gezki) honen baitan sartzen ditu, arestian aipatutakoez gain, eraldaketarako nekazaritza-sozietateak, arrantzale kofradiak, merkatutik kanpo aritzen diren herri ekimeneko elkarteak eta zenbait finantza erakunde, besteak beste.\nBankuen aurpegi beltzena agerian geratu den honetan, finantzaren arloan dauden alternatibak indartu eta aukera berriak esploratu ditu jendeak, espekulaziorik gabeko fluxuen bila. Esaterako, Fiare banku etikoa aspaldikoa eta aski ezaguna da gurean. Horrez gain, Kataluniako Bruguera argitaletxeko langileen borrokatik sortu zen Coop57 kreditu kooperatibaren esperientzia bera Euskal Herrian hasteko prozesua ireki dute bertako zenbait eragilek; finantza zerbitzuak eskaintzen dizkie ekonomia sozial eta solidarioko proiektuei. Oinarri Elkarrekiko Berme Elkarteak ere EAEko gizarte ekonomiako enpresa txiki eta ertainen finantza-premiei erantzuten die. Gisa bereko kode deontologikoa du Baionan egoitza duen Herrikoa elkarteak, “lantegiak sortu eta azkartzen” laguntzeko helburuz sortua.\nFinantza alternatiboaren zaku horretan sar ditzakegu, baita ere, azkenaldian ugaritu diren tokiko monetak. Euskoa dugu gurean egitasmo sendoena, 2.000 lagunek baino gehiagok erabiltzen dute Lapurdin, Nafarroa Beherean eta Zuberoan. Bilbon Ekhi txanpona sortu berri dute eta Aiaraldean Ogerleko izenekoa. Dirua tokiko ekonomian –hezur-haragizko pertsonek egindakoan– erabiltzea dute helburu.\n2013ko hondarretan etorri zen Fagorren porrota. Kooperatibagintza krisian dela haizatu dute medio ugarik. Aitzitik, gizarte ekonomiak enpresa konbentzionalek baino hobekiago egin dio aurre krisiari. TESS txostenak ondorioztatu du Pirinio Atlantikoan enplegua sortzen segitu dutela ekonomia sozialean diharduten jarduerek. Nafarroan eta EAEn berriz lanpostuak galdu dira, baina jokamoldea merkatu osokoa baino hobea izan da.\nAdibidez, EAEren kasuan, Gizarte Ekonomiako Euskal Behatokiak emandako datuen arabera 2007tik hona 7.700 enplegu galdu dira esparru horretan –batez ere lan elkarteetan–, orotara ordea 150.000 izan dira azken urteetan galdu diren lanpostuak, proportzioan ia bikoitza.\nLanpostuak mantendu bai, baina nolako lanpostuak? Gizarte ekonomiak orokorrean sentsibilitate handiagoa izan du lan baldintzak, berdintasuna eta oinarrizko eskubideak errespetatzeko orduan. Cepes elkartearen datuei erreparatuz, Espainiako Estatuan ekonomia sozialean lan egiten duten 45 urtetik gorako emakumeak, ekonomia konbentzionalean baino %4 gehiago dira, eta zuzendaritza karguetan ere, emakumeen presentzia %8 altuagoa da. Frantzian, berriz, ekonomia sozial eta solidarioan lan egiten dutenen %66 emakumeak dira. Baina oraindik diferentzia nabarmenak daude gizon eta emakumeen artean. Gai horietan aditua den Antonia Sajardo Valentziako Unibertsitateko irakasleak dioen gisan, gizarte ekonomiako erakundeak ez dira inguruko jarduerekiko iragazgaitzak.\nIñigo Urkullu lehendakari izendatu zutenean, bere lehen ekitaldia Lantegi Batuen gizarteratze enpresetako batean egin zuen: Urkullu abandera la ‘economia social’ zioen Vocentoren egunkariko azalak hizki larriz. Botere publikoek ofizialki babesa eman izan diete gizarte ekonomiako eragile askori, baina haien ustez ez dituzte behar bezala aintzat hartzen. Desoreka dago beraz: gizarte ekonomiak duen pisua eta indarra ez da islatzen administrazioan.\nBistaratze falta hori, gainera, areagotu egiten da kontuan izanez gero Euskal Herrian gizarte ekonomiak ez duela bera ordezkatzen duen erakunde bat –proiektu askoren izaera autonomo eta anitzarekin zerikusia du horrek–. Konfekoop, Asle, Anel, Elhabe, Reas, Ucan… Eremu bakoitzak badu bere egitura eta bere interesen arabera jokatzen du, jakina. Nafarroan Cepes-Navarra sortu zen, ekonomia sozialeko erakundeak biltzen dituena, eta Akitanian Ekonomia Sozial eta Solidarioaren Erregio Ganberak egiten du funtzio hori. Euskal Autonomia Erkidegoan, aldiz, Gizarte Ekonomiako Euskal Behatokiak jarduera horretako datu globalak aztertzen dihardu.\nAhots bakarra izatea garrantzitsua da, ez bakarrik administrazioaren aurrean, baita ohiko patronalak egindako kritikei erantzuteko edo Europar Batasunean ezbaian dauden kooperatibentzako abantaila fiskalak defendatzeko. Norbaitek azaldu beharko du kooperatiben mozkinen %30 ezin dela banatu; norbaitek esan beharko du multinazionalek zerga gutxiago ordaintzen dutela.\nKanal hauetan artxibatua: Ekonomia | Ekonomia soziala | Tokian tokiko ekonomia


Lekeitioko Kalekak 25 ekintza dakarz - bizkaie.biz\nBizkaie! 2019-06-18 12:44 Kulturea\nKaleka, Lekeitioko Nazinoarteko Kale Antzerki Jaialdia garagarrilaren 18tik 21era izango da.\nEraldaketa prozesuan bete-betean sartuta heldu da Kaleka 30. edizinora. Kaleko arteen jaialdi hutsa izatetik kultura eta arte produktore esperientziaduna bihurtzeko bidean da 2016tik, eta aurten beste pausu bat egingo dau, garagarrilaren 18tik 21erako egitarauari esker. Kaleko arte garaikideen sorkuntzatik hur, herriaren egunerokotasunean oihartzuna eta eragina izatea da helburua, baita parte-hartzea be.\nKontuak kontu, 30. urteurrenean 25 ekintza ekarriko ditu Kalekak Lekeitiora, Italia, Frantzia, Txile, Erresuma Batua, Alemania, Katalunia, Galizia, Toledo, Kantabria eta Euskal Herriko konpainien eskutik. Formatu eta hizkuntza ugaritako proposamenak izango dira: keinu-antzerkia, jantzea, zirkua, clowna, esperimentazino espazioa, kabareta, piroteknia, txotxongiloak, instalakuntzak eta abar.\nAurreko urteetan legez, jaialdiak hiru atal nagusi izango ditu: Ofiziala, Kalekaz Blai eta Kaleka Scratch.\n- Kaleka Ofizialean, kaleko arteen askotariko proposamenak egongo dira, publikoak Lekeitioko kale eta plazetan disfrutau daizan. Lokke, Zanguango, Truca Rec eta Lekittoko Deabruak euskal konpainiak dagoz egitarauan, baita Chiara Marchese italiarra eta Txiletik datorren Murmuyo be. Kataluniatik Cia Y tú que pintas eta Zero en conducta etorriko dira, Kantabriatik Createctura kolektiboa, Toledotik 7 Bubbles konpainia, Andaluziatik La Nordika eta Galiziatik Sincronacias.\n- Kaleka Scratch atalean, ostera, garapenean edo sorrera prozesuan dagozan lanak batuko ditue, kultura eragile, artista, ikusle eta abarren arteko sormenezko alkarlanerako espazioak eskainiz. Edizino honetan 20 eskaera aurkeztu ziran deialdi zabalera, eta horreetatik bost aukeratu ditue.\n- Azkenik, Kalekaz Blai espazioak, urte osora zabaldu nahi dau jaialdiaren eragina, Lekeitioko alkarte eta espazioakaz daukan lankidetzea aprobetxauta. Parte-hartzea bultzatzeko asmoz, aurten, Iturriotz institutuko ikasleek jaialdia sustatzeko bideoak egin ditue, Zine Bilerearen laguntasunagaz. Bestetik, Arropaineko Arragua eta Malekoia txiringitoaren kolaborazinoak egongo dira oraingoan be, Uluak eta AEIOU konpainien ekintzak ahaztu barik.\nInformazino gehiago eta egitarau ikusteko klik egin hemen.


Gidoilaria, ekoizlea eta zuzendaria. 2000tik 2013ra Continental Producciones enpresako edukien zuzendaria izan zen.\n2004an Interación de Guion Camiño do Xacobeo lehiaketa irabazi zuen Ideas peregrinas proiektuarekin, CTV ekoiztetxearentzat minisail bihurtu zena.\nOndoren, Continental Produccionesetik, tv movie bat garatu zuen, Eduardo Barreiros, Henry Ford espainiarra.\nFikzioaren alorrean, Fortako kanal guztietarako ekoiztutako El Faro telesailaren lehen denboraldiko marketin eta promozio ekoizlea ere izan zen.\nKazetari gisa lan egin zuen TVE2an: Galiziatik mundurako; TVGn: Xente Xentearekin; Na túa pel, 13 balaladas; Tele5en: Caiga quien Caiga ‘Proteste ya’ sekzioan; Cuatron: ikerketa-programa 1 equipo;eta Antena 3n: idazketa koordinatzen Gonzo metodoa ataletan.\n‘Agallas Films’-eko edukien zuzendaria, 2015ean Lobos sucios filmaren gidoilarietako bat da eta ekoizle exekutiboa. Ondoren, gai berari buruzko La batalla desconocida (2017) dokumentalaren zuzendari eta ekoizle exekutiboa izan zen.\n2018an O Caso Diana Quer dokudrama zuzendu zuen ‘Agalla Films’ekin. Diana Quer auzia ebaztera eraman zuten polizia-ikerketei buruzko 500 egun.\n2019an, zuzendari gisa egin zuen lehen film luzea filmatu zuen, La isla de las mentiras, eta haren gidoilaria ere izan zen.\nNerea Barros, Victoria Teijeiro eta Ana Oca aktore protagonistez gain, filmeko talde teknikoaren zati handi bat emakumezkoa da.\n“Garrantzitsua da emakumeok geure buruaren aldeko apustua egitea [ziurtatu zuen Paulak]. Eta espezialitate bakoitzeko onenetara joz lortu dugu. Espainiar zineman oso emakume indartsuak daudelako”.\n“Drama bat egin nezakeen, baina oso interesgarria iruditu zitzaidan zapidun andreen thriller bat sortzea, gure amona gazteak omentzeko. Marveleko edo DCko beste edozein baino superheroiagoak izan zirelako. Guk nahi genuen boterea eta indarra zuten”.\n2463 Saioa 2022/6/7 La isla de las mentiras / Bilbao hiri ibiltaria (flb)\nFilmegintza: La isla de las mentiras (2020), La batalla desconocida (dok. 2017)


Other Words/Beste Hitzak antologia aurkeztu da — Oñatiko udala\nOther Words/Beste Hitzak antologia aurkeztu da\nImanol Galdos oñatiarra aritu da proiektua koordinatzen\nBeste Hitzak proiektuak Europako hizkuntza gutxituen egoera azaleratzea du helburu eta hainbat herrialdetako 34 idazlek hartu dute parte egitasmoan.\n2015ean sortu zen proiektua Europako Kultur Hiriburuaren izendapenaren testuinguruan, Donostia Kulturak eta Donostia 2016k sustatuta. Hizkuntza gutxituak oinarri hartuta, literatura sorkuntza egonaldiak antolatu dituzte eta emaitza Other Words antologian aurkeztu da gaur. Imanol Galdosek prentsan azaldu duenez eskutuan dauden errealitateekin topo egin nahi izan dute eta hala Euskal Herria, Eslovenia, Mazedonia, Frisia, Eskozia, Curaçao eta Irlanda harremanetan jarri dituzte.\nHautatutako 34 partaidek bi hilabeteko egonaldia egin dute eta tokatutako herrialdea agertoki moduan hartuta literatur lan bat sortu behar izan dute jatorriko hizkuntzan. Bide batez, bertako kultur eragile eta elkarteak ezagutu ahal izan dituzte. Euskal Herriko bost sortzailek parte hartu dute egitasmoan: Ekaitz Goienetxeak, Yoseba Peñak, Beatriz Txibitek, Eneko Aizpuruak eta Ainara Maiak.\nHamar hizkuntzatan idatzitako 34 literatur lanek osatzen dute Other Words antologia. Literatura zentzu zabalean ulertu behar da, poema bildumak, saiakera eta beste genero literario batzuk bildu direlako. Other Words/Beste Hitzak egitasmoa elkarrengandik ikasi eta elkarri irakasteko prozesu moduan definitu du Imanol Galdosek, bide berriak jorratzeko aukera ireki duela azpimarratuaz.


HAUTESKUNDEAK VENEZUELAN, CHAVISMOAK BIZIRIK DARRAI! | Euskal Herriko Antiinperialistak\n2015/12/11 by antinperialistak\nHugo Chavez Presidentea hil eta gero (2013ko martxoaren 5ean), eskuineko politikariak eta prentsak, eta baita ezkerrekoak omen diren zenbait analista ere, chavismoaren ordez madurismoaz hitz egiten hasi ziren. Maduro presidenteak berak esan zuen bera chavista zela eta ez zegoela madurismorik inon. Chavismoa XXI. Mendean sozialismora heltzeko bidea da, itxaropena, utopia nahi bada, baina utopiak, Eduardo Galeanok zioen bezala, ibiltzeko balio du eta ez da gutxi.\nAbenduaren 6an chavismoak 17 urteetako hauteskunde-ezustekorik handiena jaso du. Nozitu behar izan dituen 2002ko estatu kolpearen, 2003ko petrolio paroaren edo 2014eko guarimben ostean, intentsitate baxuko baina oso ondorio larrietako gerra baten jo-puntuan, Venezuelak une zaila bizi duela agerikoa da. AEBek -ohikoa duten zinismoaz-, Estatu Batuetako segurtasunaren mehatxu larritzat jo du ofizialki, Iraultza Bolibartarra abian jarri zenetik berau uzkailtzeko daraman politikaren logika inperialistaren ildotik. Guarinba hiltzaile haiek iraun zuten 2 hilabete eskasetan, lagin gisa, 15.000 milioi dolarreko galera ekonomikoa eragin zioten herriari. 2 hilabeteetan! Eta testuinguru honetan bada azkarregi atera denik chavismoaren heriotza aurreratzea, edota Venezuelako prozesuaren 17 urteotako lorpen guztiak ahaztera. “Chavismoa hilurren” irakurri dugu kazeta batean eta tira, zerbait esan beharrean ere aurkitu gara Venezuelaren bilakaera jarraitu eta goitik behera chavistak garenok. Ea asmatzen dugun, Chavez Komandanteak utzitako lorratza aztertzeko hamarkadetako perspektiba historikoa beharko baita, hain izan zen bere bizitza erabakigarria mila esanahietan. Baina ezer ez da alferrik, atzeraezina da, haren aztarna historiak jasoa du jada. Ezer ez da berdin munduan Chavezen ostean.\nApokalipsia heldu omen baita, oposizioak beti erabili duen diskurtsoa behera erori den egunean hain justu: Chavismoak hauteskundeetan iruzurra egiten zuela zioena, 20 hauteskunde prozesuetatik 19tan gailendu ostean azken 17 urteetan. Baina badirudi oraingo honetan, irabaztea lortu dutenean, ez dagoela iruzurrik. Venezuelako sistema elektoralaren nagusitasuna eta zuzentasuna azpimarratu behar dira lehenik, urteak eman baititugu mendebaldeko hedabide handi guztietan egundoko gezur mordoa entzuten gai honen inguruan. Gera dadila beraz nola toxikatzen duten hedabideek, herriak herritik gobernatzen duenean (eta ez Washingtonetik) iritzi publikoa kontra egon dadin, edo behintzat susmo txarra eduki dezan.\nMIamiko oposizioa Miamira itzultzen bozkatu eta gero\nVenezuelako oposizioaren ospakizunak\nAztertu beharreko bigarren elementua da ze hauteskunde mota izan diren: Venezuelako legebiltzarra aukeratzen zen. Oposizioak hainbat eskualde eta udal irabazi ditu urte hauetan, Miranda edo Zuliako estatuetako Gobernuak edota Caracaseko alkatetza, esaterako. 2007an Chavez presidenteak konbokatutako erreferenduma ere irabazi zuen oposizioak. Orduan ere entzun eta irakurri ziren apokalipsiaren iragarpenak eta haren zantzurik ez 8 urteotan. Oposizioak oraingoan ere irabazi du, eta legebiltzar nazionala bere esku egongo da datozen urteetan. Alta, oroitu behar dugu AEBetako Presidenteak, Obamak ere, galdu egin dituela bere bi mandatuen erdian egindako legebiltzarrerako hauteskundeak, eta horrek ez duela galbidera eraman; areago, bigarren mandatu bat berresteaz gain, badirudi Alderdi Demokratak erraz irabaziko dituela hurrengo presidentzialak. Beraientzat ez dago apokalipsi iragarpenik, yes you can.\nChavismoak kolpe handia jaso du, baiki. Eta min ematen digu munduko ezkertiarroi. Venezuela irauli egin delako 1998tik hona: Hezkuntzan, elikaduran, osasungintzan, unibertsitate mailan, industrian, eta hainbat eta hainbat politiketan sekulako emaitzak eskuratu ditu chavismoak urteotan. Nazio Batuen sariak jaso ditu, analfabetismoa desagertu da, herrialdeko bazter urrunetaraino iritsi dira etxebizitza edo osasun eskubideak. 2004ean Miren Egigurenek jaso zuen euskal kooperante bati ematen zaion urteko saria, eta BERRIAk bere igandeko gehigarrian jaso zuen elkarrizketa gogoangarrian, chavismoa defendatu zuen tinko. Miren Egiguren jende xumearekin lana egitera ohitua zegoen eta ez handikerietan edo bestelako interesetan.\n900.000. etxebizitza entregatu du aurten Venezuelako Iraultzak\nAzken hauteskunde hauek oposizioak azken urteetan piztu zuen gerra ekonomikoaren gordinean eman dira gainera. Chavismoak herri xumeari laguntzeko ezarritako neurriak, primeran baliatu dituzte monetaren balioa zanpatzeko, elikagaien banaketan desoreka sortzeko eta beste. AEBek fracking-aren bitartez lortu duten abantaila estrategikoa ere bikain baliatu dute: John Kerryk Saudi Arabiarekin tratua egin zuen petrolioaren prezioa jaitsi eta inperialismoaren etsaiei gerra ekonomikoa egiteko; Errusia, Brasil edo Iran bezala, Venezuela ere gogor kolpatzeko. Eta badakigu, azken urteetan Amerikako hegoaldean eman diren hainbat prozesu iraultzaile lehengaien prezio naturalak bultzatuta eman direla. Lehengaien prezio horiek artifizialki merkatu dituztenean, plan sozialak murriztu behar izan dira eta oligarkiak, oposizio bezala antolatutako Washingtonen aliatuak alegia, zirrikitua topatu du kalteaz baliatzeko.\nBaina hau dena aurreikusia zegoen ere. 2009an La Habanan elkartu ginen hango juristen elkarteak gonbidatuta eta bertan aztertzen genituen faktore eta aldagai hauek. Venezuelako Iraultzak egin dituen akatsen artean, egoera honi aurre egitea kostatu zaiona aipatu daiteke, egoera benetan zaila eman baita herritarrentzat, eta horra emaitza. Txilen Allenderi 1972an eta 1973an gertatu bezala, inperialismoak berriro ere topatu du herri soberano bat jipoitzeko bidea. Eskandalagarria da benetan egun Europako ezkerra ikustea Venezuelak bizi duen gerra ekonomikoaren eragina gutxiesten.\nChavismoa hilurren esatea gehiegitxo esatea da. Irango presidente izandako Ahmadinejaden hitzak ekarriko ditugu gogora: ‘Chávez ez da pertsona fisiko bat, kultura bat da, bide bat da, mundu osoa salbatzeko plan bat da”. Plan hori indarrean dago, aurrera doa bide horretatik, herriak aparateroak bota ditu, Chavezek berak egingo zukeen bezala, utikan! Baina malkorik ez, gaurkoan, chavismoa bizi-bizirik dago eta hauteskunde batzuen galeragatik ez da ez dena amaitu ez eta historiaren zabortegira bota behar XXI. Mende hasierak eman duen esperientzia ederrena.\n← Borroka feminista Vs. propaganda inperialista


Parlamentuak atzoko istiluak gaitzetsi ditu - Altsasu - Guaixe.eus\nParlamentuak atzoko istiluak gaitzetsi ditu\nGuaixe 2020-09-14 14:10\nNafarroako Parlamentuko Bozeramaileen Batzordearen bilerako unea.\nHerritarren erantzukizun indibiduala eskatu duen erakunde adierazpena onartu du.\nNafarroako Parlamentuko Bozeramaileen Batzordeak Altsasun atzi izandako istiluak gaitzetsi ditu; “bai eta kalte materialak eta pertsonalak eragiten dituzten antzeko indarkeriazko adierazpenak ere”. Horrekin batera, batzordeak berretsi du “herritar guztien banakako erantzukizunerako deia, agintariek ematen dituzten osasun-neurriak errespetatzeko, COVID-19aren pandemiari eta bizi dugun osasun-krisi larriari aurre egiteko”.\nErakunde adierazpena PSNk, Geroa Baik eta Ahal Duguk aurkeztu dute. Harekin bat egin dute Navarra Sumak eta I-Ek. EH Bildu aurreneko puntuan abstenitu egin da eta bigarrenaren alde bozkatu du.\nNafarroako PPk gaitzetsi egin du Altsasun igande goizaldean Guardia Civilak, Foruzaingoak eta Udaltzaingoak “jasan zuten erasoa; izan ere, ehunka pertsonak harriak, botilak edo aulkiak jaurti zituzten polizia-ibilgailuen aurka, agenteak Foruen plazan makrobotelloi bat sakabanatzera zihoazenean”.\nPopular nafarren presidente Ana Beltraken esan duenez, “asteburuan Altsasun bizi izandakoa bezalako gertaerak ez dira kasualitatea. Nafarroan Estatuko erakundeen aurkako gorroto kanpainekin Pedro Sanchezen eta Maria Chiviteren Gobernuaren permisibitatearen oihartzunak dira”. Buruzagi 'popularrak gaitzetsi du PSOEk gidatutako Espainiako Gobernua eta PSNk gidatutako Nafarroako Gobernua “segurtasun indarren aurkako jazarpena txalotzen duten alderdien eskutik” joaten jarraitzen dutela. “Bateraezina da Estatuko erakundeak defendatzea eta, aldi berean, zuritzea eta suntsitzea bilatzen dutenen eskutik joatea”, argudiatu du.\nBeltranek ohartarazi duenez, "Nafarroako Segurtasun Indar eta Kidegoen aurkako jazarpen ekintza onartezinen aurrean, egiten duten lanagatik eta ahaleginagatik gure babesa eta esker ona erakusten jarraituko dugu. Are gehiago Altsasun, Espainiarekin zerikusia duen guztia gorrotatzen duen udalerri batean. Gorroto, erradikaltasun eta indarkeria hori oraindik ere egotearen errudunak dira, Altsasun eta Nafarroan gobernatzen dutenak, horretarako baimena ematen eta onartzen dutelako, eta batzuetan animatu ere egiten dutelako, beti ere borreroen alde jarrita biktimen alde baino" gaineratu du.\nGuaixe 2020 ira 14 Altsasu\nLarunbat goizaldean Santa Luzia Sakanen edanean zegoen gazte taldea sakabanatu zuten poliziek. Larunbat eta gaur goizaldean kale-edana izan da Foru...


Hoy Hay: Euskal Janari Naturala | Gastrofesta\nUrr 17, 2014 | Oraitz García Recondo | No comment | Donostia, Jatetxeak\nJendea badoa pixkanaka pixkanaka eguneroko bizitzaren erritmoa berreskuratzen, ordutegiek finkatutako errutina horri martxa hartzen. Horiei aurre egiteko guk gastronomia proposamen berritzaile batekin gatoz gaur. Sukaldean sartu eta jaki goxoak prestatzeko denbora askorik ez duzuen horiei guztiei zuzendua, denok gozatu dezazuen euskal sukaldaritza on, osasuntsu eta %100ean natural batekin.\nProposamen berritzaile hori Easo Kalean aurkitzen dugu, Donostiako erdigunean, “Hoy Hay Basque Natural Food” izendapean. Bokado taldearen eskutik datorkigun kontzeptu berri bat dugu, Madril eta Bartzelonan martxan dagoena. Guztiaren buru Bokadoko Jesus eta Mikel Santamaria eta Jose Mari Pikabea, zeintzuei Esteban Elola batu zaien Gipuzkoako hiriburuan lehen urratsak eman dituen proiektu potente horri aurre egiteko.\nDendaren arduraduna dugu Sira Plana, baina eguneroko lanari aurre egiteko Virginia Izurieta eta Raquel Olaizolaren laguntza du. Denda berezia da, mimoz diseinatua, detaile guztiak kontuan hartuta. Diseinuaren ardura izan du TGA+Asociados estudioak, Txema Garcia Amiano buru dagela.\n“Hoy Hay Basque Natural Food” bere sukaldaritza, produktu eta platerrekin gozatzeko hiru auker aeskaintzen dizkigu. Etxean eginiko platerrak dira, euskal sustraiak dituztenak, eta bere izenak dioen bezala janari euskalduna eta naturala da. Sukaldaritza osasuntsua, produktuek dute protagonismoa eta diferentzia markatzea bilatzen du kontzeptu berritzaile honekin.\nLehenengoa, Easo kalean dagoen dendaraino gerturatu, apaletan murgildu eta hainbeste plater goxoren artean aukeratu beharrari aurre egitea (hainbeste euskal errezeta goxo daude gordeta plastikozko edukiontzietan!). Behin bazkalduko dugunaren erabakia hartuta, janaria bertan berotu eta dastatzeko aukera daukagu.\nBigarrena, ahora eramango ditugun kutixien aukeraketa eginda, dena poltsa batean sartu, eta etxera eramatea, gure etxeak ematen digun goxotasun eta lasaitasunarekin gozatzeko euskal sukaldaritza bikain batekin.\nHrugarren eta azken aukera eskaera www.hoyhay.es webgunearen bitartez egitea da. Aukera da urriaren 1tik dago zabalik eta enpresa, bulego, jende edadetu, denboraz justu dabilen jendea eta kalitatezko sukaldaritza osasuntsu batekin gozatu nahi baina kozinatzeko denborarik ez duten horiei guztiei dago zuzendua. Webgunean aste osoko edo egun bakarreko menua aukeratu eta Hos Hay-ko taldeak zauden lekura eramango dizu.\nBaina bada eskaintzen diguten platerrei buruz hitz egiten hasteko ordua. Gauzak horrela, lehenengo platerren artean ditugu pasta, arroz, dilista, mixta edo hegaluzea eta piper erre entsalada. Makarroiak tomatea eta txorizoarekin edo bolinesa erara, spaghettiak karbonara erara, haragi lasaina, edo 30 segundutan prestaturiko pasta freskoa nahi dugun saltsarekin lagundu dezakeguna.\nBigarren platerrei dagokionez aipagarrienak eta etxeko izarrak almandrogilak dita, tomatea eta piperrekin, haragi saltsarekin edo jardinera saltsarekin aurkezten dizkigutenak. Almandrogilekin batera kutixi bikainak, besteak beste, txahal masail gisatuak, legatza saltsa berdean, txipiroiak tintan edo bakailaoa bizkaitar erara.\nAmaitzeko azkenburuko sorta ederra, hala nola: etxean eginiko yogurta; kremak gazta eta mugurdia, ygurra eta mango, hiru txokolate edo kafearena; edo betikoak, natilak, arrozesnea eta mamia. Horietaz gain, fruta pieza bat edo prestaturiko fruta zatitua, sandia eta meloia besteak beste, jan ditzakegu.\nBaina “Hoy Hay Basque Natural Food”-en sandwich (karramarro, oilasko, kebab, mixto, etab.) eta ogitarteko (patata tortila, solomoa gaztarekin) aukera zabal batekin gozatzeko aukera ere izango duzu.\nKontzeptu berriztatzailea, proposamen berria, baina euskal sukaldaritza on, natural eta produktuk protagonismoa duten batengatik apostu eginda. Gaur bazkaltzeko euskal janari naturala. On egin!\nIzena: Hoy Hay Basque Natural Food\nHelbidea: Easo 8 (Donostia)\nOrdutegia: Astelehenetik larunbatera 9tatik 21tara / Igandeak 9tatik 17ra\nSalneurria: Gosaria 2,60€ / Menu osoa 8,80€ / Platerrak 2€-tik 9€-ra


GIZA ZINEMALDIAN, Agronautas | Zinema | Pantaila handian\nYou are here: Home ∼ 2013 ∼ April ∼ 24 ∼ "Agronautas": Lurrarekiko gure harremana giza eskubidea bilakatuta\nLurrak sufritzen badu, guk sufritzen dugu, ergo lurraren ongizatea gure giza eskubide bat ere izan daiteke. Hori pentsatu nuen “Agronautas“ filma Giza Eskubideen Zinemaldian programatzen zutela ikusi nuenean. Eta aitortu behar dizuet pelikulak kontatzen duenarekin ezezik, izenburuarekin maitemindu nintzela. Nauta berez nabigatzailea da eta dokumental honetan agertzen diren 56 lagunak eredu berrien nabigatzaileak dira.\nBilboko lau lagunek hasi zuten proiektua 2011an: Juan Dopico zuzendaria, PEZ Arkitektura estudioko Elisa de los Reyes García eta Maé Durant Vidalbi eta Iñigo Calvo produktorea. Calvok adierazten duen bezala “Agronautas esplorazio bat da, gu eta ingurugiroaren artean, azterketa bat da“. Ikerketa horretan zera bilatzen zuten “atzeraldi ekonomiko, politiko, sozial eta ingurugiroko honen erdian gauzak beste era batera egiten ari direnak“.\nHorrela Gaztela eta Leongo, Katalunianako, Euskadiko, Asturiaseko eta Madrilgo Erkidegoko 40 ekimenetako ordezkariak elkarrizketa dituzte. Nekazaritza ekologikoa, kontsumo taldeak, jaki transgenikoen aurkako borroka, energia berriztagarriak, etb. agertzen dira dokumentalean. Hori jaso nahi zuten onartzen du ekipoak. Dopico zuzendariak dioenez “egia da beste partea ez da agertzen, iritzi lerroa oso markatua dago baina hori nahi genuen, agertzen den jende hori“.\nDokumentala baina proiketu zabalago baten parte da. Arkitektura deseraikitzen ari dira, sukalde jasangarri bat egiten ari dira eta sukaldaritza tailerrak ematen ari dira. Eta webgunea sortu nahi dute. Ingurugiroa eta lurtarren arteko harremana hobetu nahirik.\nOstegunean izango duzue ikusgai 19:00tan Victoria Eugenia antzokian.


WHY proiektua Zientzia Azoka 2021ean | Gaurkotasuna | Deusto\nWHY proiektua Zientzia Azoka 2021ean\n2021eko ekainak 11Bilboko Campusa\nBeste behin ere, Zientzia Azoka 2021ean izan da Deustu, ekainaren 5ean, Bilbon. Erakusketa horrek komunikazioa eta hedapen zientifikoa sustatzen du bigarren hezkuntzako ikasleen artean, eta publiko guztiari irekita dago. Elhuyar Fundazioak antolatutako ekimen horretan, 12 eta 18 urte bitarteko ikasleek eta euskal unibertsitateetako ikerlari profesionalek, horien artean Deustuko Unibertsitatea, ikasturtean zehar egindako proiektu zientifikoak azaldu zituzten. Egoera dela eta, urtean zehar aurkeztutako 110 proiektuetatik 20 talde finalistek bakarrik parte hartu zuten Bilboko azokan, baina aurten aurkeztutako proiektu guztiak webgune honetan daude eskuragarri.\nOraingo honetan, WHY proiektua aukeratu zuten Deustuk azokan egiten duen ikerketa ordezkatzeko. WHY 3 urteko proiektua da, Europar Batasunak finantzatua, eta helburu du bizitegi-energiaren kontsumoa portaeraren arabera moldatzea. Dagoeneko, dozenaka mila etxetako karga-profilak (denbora eta elektrizitate-kontsumoa) prozesatu, aztertu eta multzokatu dira, eta, orain, datuak osatzeko informazio gehigarria biltzen ari dira.\nAzokan, Deustuk Telegram bot bat aurkeztu zuen, informazio gehigarri hori lortzeko garatu berri dena. Zenbait etxetresna elektrikoren ondoan dauden QR kode batzuen argazkiak hartzean, Bot horrek, Ingeniaritza Fakultateko Carlos Quesada ikertzailearen azalpenaren arabera, inkestak egiten dizkie denbora errealean interesa duten erabiltzaileei. "Erantzunak erabiliko ditugu pertsonen energia-kontsumoaren ohiturak ezagutzeko. Informazio horren truke, erabiltzaileek aldizkako txostenak eta aholkuak jasoko dituzte eguneroko energia kontsumoa murrizteko", azaldu du.\nAzokari buruzko informazio gehiago.


Iñaki Laskurain (Euskal Errugbi Federazioko presidente-ohia): “Gure plan estrategikoaren %90a baino gehiago osatu dugu” - etakitto.eus\nIñaki Laskurain (Euskal Errugbi Federazioko presidente-ohia): “Gure plan estrategikoaren %90a baino gehiago osatu dugu”\nIñaki Laskurainek bi legegintzaldi bete ditu Euskal Errugbi Federazioko presidente karguan. Eibartarrak bigarrena amaitu aurretik laga du kargua, hurrengokoari lanak errazteko. Bulegoetan sartu aurretik jokalaria (hirugarren lerroko hegalekoa) eta entrenatzailea ere izan zen. 1984tik 1999ra arte jokatu zuen, Eibarren hasi, Atletico San Sebastianen jarraitu eta, ibilbide luzeena Getxon egin ondoren, Aviron Bayonnais-en amaitzeko. Hamar final jokatu zituen eta, seitik lau Kopa bereganatzeaz aparte, Ligako bi finaletako bat irabazi zuen. Autonomien arteko lau txapelketa irabazitakoa da Euskadirekin. Espainiako selekzioarekin, 23 urtetik azpikoekin sei partidu jokatu zituen, eta absolutoan 1989tik 1998ra jardun zuen geratu barik. Europako selekzioarekin Uruguairi irabazi zion eta Euskariasekin jokatu zuen San Mamesen eta Anoetan. Mediterraneoko Jokoetan brontzezkoa eskuratzeaz gain, Getxorekin 1991tik 1995era (lau denboraldi) Faduran jokatutako partidu guztiak irabazi zituen.\nZergatik laga duzu presidentetza? Kanpoan bizi izateak izan du eraginik?\nHauteskunde urtea ere badelako, Joko Olinpikoekin lotuta baitugu hori, eta urtea amaitu aurretik komeni zen egitea. Bestalde, bi legealdi bete ondoren, nituen asmo gehienak bete direlako. Zazpi-zortzi urte asko edo gutxi izan daitezke, baina kasu honetan behin-behinekoa behin-betikoa bihurtu nahi izan dugu. Behin gidoiaren helburuak lortuta, gero horrek sakontzea eskatuko du, dena dela. Federazioa, gainera, itsasontzi modukoa da eta norberaren operatibitatea ere kontuan izan behar da; kanpoan izateak ez du errazten hori.\nZelako sentsazioarekin laga duzu kargua? Lanak ondo bete duzulakoan?\nBakoitzak zer espero zuen, horren araberakoa izan daiteke emaitza; baina gure datuak hor daude, guztion eskura. Ezarri genituen helburuak eta lortu ditugun emaitzak, parez-pare ipinita, dexente bete ditugula esango nuke: gure plan estrategikoaren %90a baino gehiago osatu dugu. Horregatik, nahiko lasai nago, aurrez pentsatutakoa lortu dugulakoan; koiunturak aprobetxatu ditugulako, olatua ondo hartu.\nBigarren legealdia bete gabe, zure hurrengoari prestatzen joateko denbora eman nahi izan diozu?\nHortik ere badago zeozer, gure aldetik badagoelako pertsona bat paperean zegoena betetzeko prest dagoena, beste hautagai bat egon daitekeen bezala. Datorrena bat badator orain artekoarekin bide horretatik jarraitzea komeni da eta, jakina, harreman pertsonalak ezin dira egun batetik bestera garatu. Iparraldearekin ditugun harremanei eutsi behar diegu, hor dagoelako gure etorkizuna.\nZeintzuk izan dira zuen lorpen handienak?\nKudeaketa beste modu batera egin dugula. Selekzio, bidaia eta ekipazioetan milioi erdi euro joan badira, klubetako sustapenean, materialean eta emakume eta 16 urtetik beherakoen alde beste 490.000 euro gastatu ditugu. Azken batean, milioi bi kontzeptuetan. Urte amaieran egiten dugun balantze ekonomikoari jarraituz, hor ikusten da federatuetatik eta federazioetatik lortutako baliabideekin, eta talde guztien inskripzioak %50 bultzatuta, zegoena ondo kudeatuz azkenean klubei eta federatuei zuzenean bueltatu zaiela. Gero, eskola-kirola eta kirol federatua bilduta, mila kirolari gehiago ditugu: asko da, kontuan izanda gurean ematen den jaiotza kopuru urria eta dagoen kirol eskaintza zabala. Kirolaren Euskal Eskolak, gainera, eredugarritzat jo du jokalarien formaziorako gure plana.\nEuskal errugbia bide sendotik doa? Zelan ikusten duzu etorkizuna?\nGu sartzerakoan emakumeen 169 lizentzia bazeuden, orain 325 ditugu. Teknifikazio programa eskaini genien eta, kirol olinpikoa bihurtu zela aprobetxatuta, 7ko modalitateak beste proiekzio bat ematen dio gure kirolari, errazagoa bihurtuz eta estetikoki ere jokoa ulergarriagoa eginez. Dena dela, errugbia herri txikietan dago eta hor beste kirol modalitateekin lehiatu behar du: Getxon, esaterako, arraunak indar handia du; edo eskubaloiak Zarautzen. Kontuan izan behar dugu Madril eta Katalunia gu baino gehiago direla. Horregatik, ezin dugu ahaztu selekzioak Uruguai talde mundialistaren aurka neurketa ofiziala jokatu ahal izateak duen garrantzia. Eta lortutako eskualde mailako akordioak, formazio arloan, Iparralde eta Bearn-ekin, eta Nafarroa eta Errioxarekin. Basque Rugby Challengea ere hor dago. Azkenean, selekzioa baino garrantzitsuagoak izan dira Bilbon jokatutako Challenge Cup eta Champions Cup-eko finaletako partiduak. Asteburu batean Bilbo errugbiz jantzi zen eta, garrantzitsuena, sarreren erdia baino gehiago Euskadin erosi ziren.\nEuskal Ligari bide oparoa aurreikusten diozu?\nKlub kopuru berarekin jarraituta ere, lizentziek gora egin dute. Dagoena sendotu egin beharko genuke, klub eta eragileekin instalazioak hobetu eta herrietan errugbia sustatu; horretarako, kirolak duen irudi ona lantzea dagokigu eta errugbiaren balioak azpimarratu. Gu ez gaudelako zelaietan bakarrik, ingurunearen kontra ere bagabiltza. Betikoa: otarrean dagoen arrautzekin moldatu behar gara. Hemengo jaiotze kopuru murritzarekin eta kirol federatuak duen indarrarekin, lana ez zaigu falta: foballa, arrauna, saskibaloia, eskubaloia… Kirol ikuskizunean gu ez gaude eta jabetu behar gara, behingoz, hain talde txikiekin ez dugula produkturik saltzeko. Arraunean, esaterako, lau-bost herri batuta lortu zuen Urdaibaik traineru potentea. Iparraldeko talde bat guregana etorri den moduan, Sara… hor sakondu behar dugu. Administrazioarekin, eskualdeka, Nafarroa eta Akitaniarekin, txapelketak antolatzeko eta jokatzeko ordua da.\nEuskal selekzioak aurrerapausuak eman ditu? Nondik nora jo beharko luke?\nSinbolikoak izan dira, batez ere; bakarrik sokatira modalitatean izan du jarraipena. Zeozer lortzekotan, txapelketak amankomunak izan behar dira, jarraipen gehiagorekin. Erakartzeko gaitasuna izan behar dugu eta eskuzabalak izan aldi berean: gu hara joan, eurak hona etorri. Identitate balioak erabili behar ditugu horrelakoetan, Biarritz Olimpique Pays Basquek egin zuen moduan 2000an edo Baionak, nortasun jauzia emanez ikurriñarekin. Egongo dira mugak, legalki zein administratiboki, baina gainditzeko daude; azken batean, administrazioak zein klubak pertsonak direlako, hortik harremanen garrantzia.\nEibarko taldeen bilakaera zelan ikusten duzu? Mutilak larri dabiltza mailari eusteko, nesken taldea gorenera igo da…\nSozialki gauzak asko aldatu badira ere, errugbia ez da horren ispilua izan. Eibarren egiten den lana eta ahalegina kontuan izanda ere, ezin gara horretan bakarrik geratu. Beharrezkoagoa dugu filosofia bat: errugbia orokorrean hartu eta zer egin erabaki. Joko Olinpikoekin lizentziek goraka egin zuten moduan, dei-efektu hori aprobetxatuz, konturatu behar gara aldi berean estatuko A eta B mailatan dauden 48 taldetik bakarrik sei direla 30.000 biztanle baino gutxiago dituzten herrietakoak, guztiak hemengoak, Eibar tartean. Eta inskripziorako bakarrik 12.000 euro behar dituzunean, babesleak lortu behar dituzu derrigorrez. Hortik Plan Estrategikoaren beharra, aurrekontuaren %70 lehen taldeetara doanean.\nHarrobia ere lantzen dihardute eskola-kirolean. Errugbiak badu oihartzunik Eibarren?\nKristoren lana egiten da, hori horrela da. Klubek, federazioek, hedabideek… orain dela 25 urtekoarekin konparatuta ikaragarria da: Miarritzen zein Baionan, Donostian zein Bilbon, edonon. Eta umeekin bikoiztu egin da lana, baina gero federatuetan mozketa ematen da, ez goaz gorantza… ez garelako beharrezko.\nBehin baino gehiagotan entzun zaitugu esanez talde txikiak batu eta indartsuago bat osatu beharko luketela. Hor hutsunea ikusten duzu?\nErrugbia Galesen eta Zeelanda Berrian bakarrik da kirol nagusia. Ez da ulertzeko kirol erraza, kontaktuzkoa gainera. Espainian lortutakoa ere, zeinen kontra izan da? Lehen parte hartzen ez zuen Errusia sartzen bada, edo Txina esaterako, akabo… berehala gaindituko dizute zure txikitasunean. Kirol guztietako kontua da, baina hemen gehiago nabaritzen dira hain txikia izatearen kalteak.\n#errugby#Euskal Selekzioa#federazioa#Iñaki Laskurain#kirolaeuskal liga\n« Domekan Everestera igo zen Euskal Espedizioa omenduko dute Arraten Uztaileko eta abuztuko kultur programazioa aurkeztu dute »


Mobilizaziora deitu dute Oier Gomez oroitu eta larri diren presoak askatzea eskatzeko | Politika | Berria\nMobilizaziora deitu dute Oier Gomez oroitu eta larri diren presoak askatzea eskatzeko\nSenide eta lagunek asteazkenean egingo diote omenaldia, Miarritzen. Gaurko eta larunbaterako ere antolatu dituzte mobilizazioak.\nManifestazioa egin zuten atzo Baionan, Gomenez omenez. AEM. Tamaina handiagoan ikusi\nLarunbat goizaldean zendu zen, Baionako ospitalean, Oier Gomez Mielgo euskal preso ohia –35 urte zituen, eta gasteiztarra zen—, gaixotasun luze baten ondorioz. Apirilaren 25ean, Frantziako Dei Auzitegiak ontzat jo zuen hamabost urteko espetxe zigorra etetea, argudiatuta Gomezek gaitz larria eta sendaezina zuela. Espainiak, dena den, eutsi egin zien Gomezen aurkako euroaginduei, eta Gomez Lapurdin bizi zen zigorra eten ziotenetik.\nGomezen heriotza salatu eta gaitz larri eta sendaezinak dituzten euskal presoen askatasuna eskatzeko, hainbat mobilizazio antolatu dituzte. Ernaik jakinarazi duenez, mobilizazioa egingo dute gaur Gasteizen: 13:00ean, EHUren campuseko Elurreta eraikinean. 19:00etan, berriz, batzar informatiboa antolatu dute Andra Mari Zuriaren plazan.\nAmnistiaren aldeko eta Errepresioaren aurkako Mugimenduak jakinarazi duenez, berriz, manifestazio bat antolatu dute larunbaterako, Gasteizen bertan. Preso gaixoak askatu! Amnistia osoa! lelopean, Bilbo plazatik irtengo da martxa, 18:30ean. "Oierrek Euskal Herrian eman du azken arnasa, baina ezin izan da jaioterrira itzuli", oroitarazi du AEMk.\nAtzo, AEMren arabera, 120 lagun elkartu ziren Baionan, Gomez oroitu eta gaitz larriak dituzten presoak aska ditzatela eskatzeko.\nAzken agurra, asteazkenean\nGomezen senide eta lagunek jakinarazi dutenez, Baionako ehorztetxean hartuko dituzte bisitak —Baltet karrika, 19—, bihar, 14:00etatik 19:00ak bitartean. Asteazkenean egingo diote azken agurra, 11:30ean, Miarritzeko aireportu aurrean.\nSarek, Etxerat-ek, Sortuk eta Amnistiaren aldeko eta Errepresioaren aurkako Mugimenduak elkartasuna adierazi diote sendiari. Denek esan dute garaia dela gaixo dauden presoak askatzeko, eta ez litzatekeela itxaron behar gaitza sendaezina izan arte.\nPintaketak egin dituzte Iurreta eta Portugaleteko batzokietan


Gure Irratia | Errugbian: Hendaia fase finaletan\nErrugbian: Hendaia fase finaletan\nHendaia Federal 2.ko fase finaletara doa, hori aipagai gure kirola kronikan gaur. Eta asteburuko kirol emaitza guztiak.\nOlentzero lehen eta orain\nAnuntxi Arana / www.durangokoazoka.com\nBaionako Euskal Musoean, Olentzerok leku berezi bat du aste hauetan, erakusketa batekin.\nEkitaldi desberdinak proposatzen dituzte; joko bat abenduaren 21ean, dokumental bat 28an eta beste ekimen bat ere abenduaren 12 honetan, hitzaldi bat Olentzerotaz, Anuntxi Arana antropologoaren eskutik 18:00tan.\nIdazlearekin mintzatu da Arantxa Idieder.\nZortzi taldeak sorkuntza berriak aurkeztuko ditu ostegun honetan\nZortzi bikotea Aiherran gitarrak eta ahotsak berotzen / GURE IRRATIA\nBikotean ari den Zortzi taldearen ezagutzera joango gira. Euskal kantuak berriz hartzen dituzte, bi gitarra eskutan, eta bi ahotsen bitartez, bainan haien maneran.\nBixente Junca eta Xanti Legartok osatzen dute Zortzi taldea, eta Luna Negran kontzertu berezi bat eskainiko dute abenduaren 12an, ostegunean 20:15ean. Sorkuntzak ere egiten hasi baitira. Sartzeak aitzinetik salgai, Luna Negraren webgunean\nArantxa idieder joan da Aiherrara, bikotearen errepika batera.\nItzultzaile berria sarean, zure zerbitzuko\nItzultzailea.eus webgunea egunerokoan ere praktikoa izan daiteke.\nAdimen artifizialean eta sare neuronaletan oinarritutako puntako teknologia da itzultzaile berri hau. Urririk da itzultzailea.eus webgunean aurkitzen ahal dena, baita telefonoko aplikazioa ere deskargatuta.\n5 hizkuntza mintzatzen ditu: euskara, gaztelania, frantsesa, katalana eta galegoa. Beste zerbitzu batzu ere baditu, dokumentu osoak adibidez itzultzen ahal ditu. Elhuyar fundazioko Itziar Cortes Etxaberekin mintzatu da Panpi Mercapide.\n"Eskalada kanpoan egiten da eta naturari lotua den kirol bat da"\nMaylis Hargain eskalada ateraldi batean.\n"Altxa" eskalada-mendi elkartea 2006an sortu zen, ingurumena errespetatzen duten mendi kirolak garatzeko.\nMaylis Hargain, elkarteko kidea da eta bere pasioa den eskalada aipatu dio Panpi Mercapideri.\nMundu baten bukaera aurreikusi eta pentsatu\nKolapsonautes elkarteko kideak klimaren martxan, mahaina atxikitzen / KOLAPSONAUTES\nIpar Euskal Herri eta hego Landesetako Kolapsonautek bilkura ideki bat antolatzen dute ostiral honetan Baionan.\nKolapsologia, edo zibilizazio industrialaren bukaera gogoetatzen eta aztertzen duen taldea da. Frantzia mailan, Pablo Servigneren idatziek oinarri bat pausatu dute.\nBaionako Kolapsonautetaz mintzatu da Arantxa Idieder, Gilles Rivière kidearekin.\nHitzordua, ostiral huntan, 6.30tan, Baionako Loustaounaou bidea, 36 zenbakian. Emailez izena ematen ahal duzue, edo informazio gehiagorentzat contact@kolapsonautes.org eta webgunea www.kolapsonautes.org\nLeku historiko bat promotore baten esku\nAngèle Mendiburu eta Arroxa Muruamendiarrazek ongi ezagutu dute gela / GURE IRRATIA\nBaionako San Andresen, leku historiko bat desagertzekotan da. San Andres elizaren parean den "aumonerie des étudiants"-eko ate gibelean, 300 lekuko zinema gela bat gordetzen du eraikin batek. Eskola girixtino bat ere bazen.\nBastiza, 1972an hetsi zuten. Auzo guztiek berriki jakin dute Baiona ttipiko parropiako elkarteak promotore bati saldu diola. Eta honek, baimena badu eraikuntza botatzeko eta 22 bizitegi berri eraikitzeko."Sauvons l’ancienne salle de spectacle bayonnaise" izeneko petizio bat izenpetu daiteke. Leku hori ongi ezagutu duten Angèle Mendiburu eta Arroxa Muruamendiarraz-ekin mintzatu da Kriztof Arotzarena\n"Berdintasunari bai, eraso sexistei ez!"\nLarresoro mobilizatuko da eraso sexisteri EZ erraiteko, larunbatean azaroaren 30ean sentsibilizazio arratsalde bat antolatuz.\nAurtengo herriko bestetan izan zen bortxaketatik abiatu da egitasmoa. Biztanleak, herriko elkarteak eta Herriko Etxearen nahia izan da.\nPhilippe Goyetche, Larresoroko lehen auzapez ordeak, oroitarazi dio Panpi Mercapideri elgarretaratze hunen zergatia.\nBrokoa uretarik berriz aterako da, konpondua izaiteko\nItsas-Begia elkarteko laguntzaileek, Brokoa itsas-ontziaren konponketa lanak abiatu zituzten Azkaingo portuan. Ostiral arratsaldean 6.30, Zokoan uretarik berriz ateratuko da txalupa. Arcachonerat eramanen baitute, aldi huntan bidetik, konponketa lanen segitzeko! Uste baino lan gehio bazen, Aines Arizmendi Itsas Begia elkartekoak erran daukun bezala.\nDiru bilketa parte hartzaile bat abiatuko dute ostiral hontan, Brokoa untziaren zahar berritze lan hauen fresen estaltzeko.\nInfoak itsas.begia.eu webgunean


Mediku Transcriptionists Job Description / Funtzioak eta kontuak Sample – JobDescriptionSample.org\nHasiera / Uncategorized / Mediku Transcriptionists Job Description / Funtzioak eta kontuak Sample\nsuperadmin June 28, 2016 Uncategorized 4 Oharrak 821 Views\nBaristas Job Description / Zereginak eta Kontuak Txantiloi\nProduction, Planning, And Expediting Clerks Job Description / Betebeharra Template eta funtzioak\nzirela Transkribatu beste osasun profesionalen eta medikuei hainbat elektronika erabiliz gordeko txostenak, Informazio iritziak helbideratzeko, larrialdi-gela bisitak, analitikoa irudi ikerketa, prozedurak, lantokian bisitak, eta gainerako laburpenak. Aginduei kontuak eta aldaketa laburdurak mota sartu da, erabat ulergarria. Editatu ezinbestekoa eta Katixa berezia eta ebaluazio bi motatako digital edo imprinted buruzko txostenak, edo aldaketa.\nDiktaketa ikasketak mediku aukeraketa bat lortzeko, Esate eragiketak egiteko, hala nola, benetako probak, larrialdi-gela bisitak, gaixoaren erregistro, taula ebaluazioak, saioan, edo laburpenak kentzeko.\nBerrikusi eta transkribatu berrikuspen edo eragina transliterazio materiala aldatu, sintaxia, argitasun, erregulartasuna, eta egoki osasun-terminologia.\nhomonyms artean bereizteko eta aitortu bariantza eta hanka osasun-terminoak, hiztegiak buruz hitz egiten, botikak iturriak, baita fisiologia beste aukera gisa, konposizio, eta botikak.\nReturn aldaketak istorioak zehaztuko, berezia, eta doctoris kritika eta in-patientsA sanitario elektriko edo markako motako erregistroen sarrera.\nAldatu datu eta osasun hiztegia euren Barietate zabalduta sartu osasuna eta gaixoaren arreta zerbitzua datuen fidagarritasuna bermatzeko.\nEzagutu hanka kontuetan eta medikuekin hitz egiteko dela egokia informazioa dute.\nEkoiztea sanitario berrikuspen, korrespondentzia, dokumentuak, sufferer- estatistikak, tratamendua datuak, Osasun-azterketa, eta admin material.\nHartu diktaketa stenotype unitate bat erabiliz, azkarra, edo earbuds eta transkribatzeko ekipamendua.\nFitxategiak sarbidea hornitzaileak eta jokabide datuak sarrera, osasun dira datuak sarrera buruzko fitxategiak hornitzeko, baita kartel for medikuei.\nIrtenbidea kontsultak kasu mediku buruz’ aurrera, diskrezioa legeen mugen barruan.\nEzarri eta mantentzea guneak eta osasun informazio jarraitzeko, hala nola, adibidez x izpien gisa dokumentuak barne, laborategi, eta prozedura txostenak, osasun ziren erregistroak, azterketa Lan-ak, Istorio eta arintzeko laburpenak, eta curriculumak izan ziren mediku.\nExekuzio clerical eta lantokian proiektuen aukeraketa bat, barne inputting, egiten eta banatzeko aseguru promesak, Sarrera eta irteerako posta elektronikoaren manipulazioa, prozesatzeko, eta korrika bulegoko materiala.\nZehaztu zein xehetasunak ikusi egin zaie, edo benetan behar duen kontuetan inplikatutako.\neskuratu jendea, plan hitzorduak, eta banakako datuak mantenduz jarraitzeko.\nLortu eta telefono deiak eta gonbidatuak segimendua.\nEzagutza-ulermen paragrafo eta prestatutako esaldi irakurtzea lan-dokumentuetan.\nAktiboak-entzun-hornikuntza besteek esaten kontzientzia osoa, Denbora hartu puntuen ari fabrikatu ulertzeko zuretzat, eskatzeko galdera egokiak gisa, eta ez dagoela oker daude instantzia berean, mesmerizing.\nEkoiztea-In gisa merkatuan eraginkortasunez komunikatzeko baldintzak egokiak idaztea,.\nBerriketan-hizketan datuak ahaleginik aipatzearren besteei.\nAritmetika-erabiliz aritmetika arazoak konpontzeko.\nTeknologia-erabiliz araudia eta konponbideak zailtasunak konpontzeko zientifikoa.\nCritical Thinking-aplikatuz arrazoia eta indarguneak eta ahuleziak ondorio gelditzea pentsatzen, alternatibak edo arazoak metodo alternatiboak.\nAktiboak Ikasten ulertzeko informazio berria adarkatzeak bai etorkizuna eta oraina arazoak konpontzeko erabakiak hartzeko eta inguruko.\nEstrategiak-aukeratzea ikastea eta teachingORinstructional teknikak eta tratamenduak arazo irakaskuntza befitting enplegatzen edo gai berriak masterizazioa.\nJarraipen-TrackingANDExamining jende ezberdinen eraginkortasuna, norbera, edo negozio aldaketak egiteko edo ekintza zuzentzaileak hartu.\nGizarte Perceptiveness-izatea besteen kontzientea’ erantzunak eta ezagutza zergatik egiten dute berriz, erantzun dute.\nKoordinazio-aldatzeak ekintzak besteei dagokienez’ ekintzak.\nPertsuasioa-eraginkorra besteen jokabide edo beren garunak aldatzeko.\nEztabaida-hurbiltzea beste batzuk elkarrekin eta aldakuntzak bateratzeko bila.\nInstructing-Coaching beste batzuk besterik nola Mugimendu bat egiteko.\nZerbitzuak Orientazio-aktiboki jendea gaitu estrategiak bilatzen saiatzen.\nComplex arazoen konponbiderako-zehaztea korapilatsu dilema eta hori konektatutako ebaluatzea eta eraikitzeko Aukeraketa eta ezartzeko aukera datuak ikertzen.\nNegozioak desioak eta produktuen eskakizun Research-kontuan hartuta, diseinu bat sortzeko.\nIngeniaritza Design-sortzeak edo produktu eta teknologia kontsumo eskatzen emateko ezarriz.\nGear Hautaketa-zehaztea tresna eta ekipamendu-ren moduko beharrezkoak serio zeregin bat exekutatu.\nInstalazio-gehitzea programak, gailuak, kableatua, edo gailuak zehaztapenak betetzeko.\nProgramazioa-ekoizpena ordenagailu paketeak, hainbat arrazoirengatik buruz.\nOperazioa Jarraipen-behaketa probak, deiak, edo adierazpenak osagarriak han gailu bat behar bezala burutzen dela ziurtatzeko.\nEragiketa eta maneiatu-Handling produktuak edo programen prozedurak.\nzerbitzua dela produktu on errutina Ekipamendua Mantentze-egitea eta erabakitzeko noiz eta zer nolako mantentze-beharrezkoa bihurtzen.\nArazoak-zehaztea arrazoiengatik, akats lanean ari da, eta zer egin behar duen edozein buruz egin hautatuz.\nZaharberritzea-konpontzaileak gailuak edo sistemak funtsezko baliabideak erabiliz.\nKalitate-Kontrola Analisi-eginez ebaluazioak eta produktuen ikuskapen, soluzioak, edo teknikak funtzionalitate edo kalitatea ebaluatzeko.\nEpaiketaren eta erabakiak hartzeko-kontuan hartuta konparatibo gastuak eta jarduera balizko onurak bat dela egokiena aurkitu.\nSistemen Analisi-erabakitzea zer sistema moduko funtzionatu behar du eta bide batez prozeduretan hobekuntzak, gaixotasun, eta inguruak onurak eragina izango.\nMetodoak ebaluazioa-bereiztea neurriak edo performance adierazle baita sistemaren helburuak betez, beharrezkoak diren urratsak hobetzeko edo eskuineko funtzionalitate.\nTime Management-Handling beste batzuk’ Oraingo eta, gainera, une propioak oneis.\nEragiketa Aurrezki-erabakitzea zenbat diru litekeena gastatu ahal izateko burutu lana eskuratzen da, eta fakturak horiek kontabilitate.\nProduktuen eragiketak Fuentes-ikustea eta engranaje erabilera egokia lortzea, instalazio, eta beharrezko material serio lan jakin egin.\nLangileak Kudeatzeko baliabideak-eraikina, bultzaka, eta lan egiten dutelako pertsona liderra, zereginaren jende onenak pinpointing.\nPrestakuntza Beharrezko Ezagutza Beharrezko\nEskola Ikastaroak batzuk\nSenior High School Maila (edo GED edo Senior High School baliokidetasuna dokumentua)\nbaino gehiago 1 yr, gisa, urte pare bat eta barne bezainbeste\nKarrera Leadership gaitasunak behar\ndeterminazio – 88.27%\nKomando – 80.24%\nLaguntza – 93.76%\nBeste batzuk kezkatu – 86.82%\nKultur Positioning – 81.51%\nautonomia – 80.63%\npresio Atalasea – 86.62%\nAldakortasuna / Askatasuna – 86.59%\nEgonkortasuna – 95.97%\nAspektu Arreta – 94.98%\nasmakizuna – 85.24%\nApril 27, 2019 tan 3:08 Ni


DonostiaEuskaraz.eus - Euskal Herriaren Historia\nEgaña, IñakiTxalaparta, 2001 Haur eta gazte literatura\nIsturitzeko haitzuloetan bizi ziren arbasoengandik hasi eta gaur egungo gertaeretarainoko ibilbidea da liburu hau. Hamar atal ditu, hamar geltoki. Bidean, erromatarrak, barbaroak, arabiarrak, Nafarroaren konkista, nekazariak, arrantzaleak, auzokoekin izan ditugun harremanak, foruak, karlistaldiak, abertzaletasuna, langileriaren eta askatasunaren aldeko borrokak... eta beste hamaika kontu aurki daitezke. Herri honen historia, azken batean.\nIzan ere, ezkutatu nahi dizkiguten hizkuntza, kultura eta historia ditu Euskal Herriak. Ez garela esaten digute. Baina izan, bagara. Europako herririk zaharrenetarikoa, gainera. Orrialde hauetan aurkituko duzu gure benetako historia.\nETAren historia laburraTxalaparta, 2017\nDonostia 1813. Txikizio baten kronika laburraErein, 2013\nFrankismoa DonostianGenozidiaren biktimen elkartea, 2011\nTxapela buruan, ibili munduanTxalaparta, 2005


Nekazaritzaren alde apustu egitea eskatu dio EH Bilduk Getxoko Udalari - Hiruka.eus\nEkonomia Getxo 2018-03-09 14:48\nGetxoko EH Bildutik eskari zuzena egiten diote udal-gobernuari: "lehenengo sektorearen inguruan egingo duena ez dadila azterketa soilera mugatu, harago joan dadila".\nGetxoko EH Bilduko zinegotziak nekazaritzari buruzko proposamena aurkeztu dute Algortan. HODEI TORRES - HIRUKA | Ikusi handiago | Argazki originala\nIzan ere, 2016ko maiatzean, EH Bildu akordio politiko batera heldu zen Getxoko udal-gobernuarekin; bertan, Getxoko lehenengo sektorearen azterketa egitea jaso zen. 2018ko urtarrilean, horren inguruan egindako emaitzak ezagutu ziren.\nAzterketak proposatu dituen neurri estrategikoak, besteak beste, honako hauek dira: baratze eta lur eskasiari aurre egiteko neurriak martxan ipintzea; instituzioen eta ekoizleen arteko harremanak sendotzea; azoka bezalako merkataritza- eta banaketa-guneak hedatzea; kontzientziazio-dinamikak martxan jartzea herritarren artean eta sektorearen saretzea.\nNerea Guijarrubia zinegotziak adierazi duenez, "egindako azterketa lehenengo sektore ahul baten erradiografia da; izan ere, urteetan ez da politika bat bera ere egon herriko lehenengo sektorea sustatze aldera. Gainera, gure jendartean dabilen joera azaltzen da bertan: bertokoa eta osasuntsua jateko gero eta ohitura handiagoa, alegia".\nEH Bildutik aitortu dutenez, "ezinbestekoak dira lur-arazoa konpontzea eta lur urbanizagarrien deskalifikazioa, horietako asko lehenengo sektorearen garapenera bideratu ahal izateko". Bestetik, eskatu dituzte bertoko produktuen kontsumoa eta jaki ekologiko eta osasuntsuen mezua zabalduko duten kontzientziazio-kanpainak Udalak berak ere egin ditzan.\nHala, EH Bilduk eskatu dio udal-gobernuari: "lehenengo sektorearen inguruan egingo duena ez dadila azterketa soilera mugatu, harago joan dadila; egin dezala apustu lehenengo sektorea garatzearen alde, herri denek, eta Getxok ere, ezinbestekoa dute eta".


Duela bi urteko Korrikako argazkiak : Otamotz\nGaur, 11:00etan, Korrika Txikia egingo dute Urretxu eta Zumarragako ikastetxeetako ikasleek. 19:00etan, bertsolariek herriko tabernetan abestuko dute. Gaurko ekitaldiekin bukatzeko, 22:30ean bertso-desafioa egongo da gaztetxean. Korrika bihar helduko da. 10:00etan sartuko da herrira. 11:00etan hamaiketakoa egingo dute Areizaga-Kalebarren plazan eta 12:00etan Txan magoaren ikuskizunaz gozatu ahal izango da toki berean. 14:30ean herri bazkaria egingo dute Gernikako Arbola plazan. 16:00etan bazkaloste musikatua egongo da. Horra hor duela bi urteko argazki batzuk.